കാലാവസ്ഥാമാറ്റം; ആഗോളസമരം ശക്തിപ്പെടുമ്പോള് - Janayugom Online\nHome / Opinion / Columns / കാലാവസ്ഥാമാറ്റം; ആഗോളസമരം ശക്തിപ്പെടുമ്പോള്\nPosted on October 09, 2019, 10:32 pm\nകാലാവസ്ഥാ വ്യതിയാനം ആധുനികകാലത്തെ ഏറ്റവും നിര്‍ണായകമായ പ്രശ്നമാണ്. ലോകജനത ഇന്നെത്തി നില്‍ക്കുന്നത് അതിന്റെ ഏറ്റവും നിര്‍ണായകമായ സന്ദര്‍ഭത്തിലുമാണ്. കേരളത്തിലെ പ്രളയത്തെ പരാമര്‍ശിച്ച് ഐക്യരാഷ്ട്രസഭ സെക്രട്ടറി ജനറല് അന്‍റ്റോണിയോ ഗുട്ടറെസ് കാലാവസ്ഥാമാറ്റം നമ്മളെക്കാള് വേഗത്തില് സഞ്ചരിക്കുന്നതായിട്ടാണ് അഭിപ്രായപ്പെട്ടത്. അദ്ദേഹത്തിന്റെ അഭിപ്രായത്തിൽ ഇനിയാെരിക്കലും തിരിച്ചുവരാനിടയില്ലാത്ത തരത്തിലുള്ള മാറ്റങ്ങളാണ് കാലാവസ്ഥ വ്യതിയാനത്തിലൂടെ ആഗോളരംഗത്ത് പ്രകൃതിയിലും അതിന്റെ പ്രതിഫലനങ്ങള് സമ്പദ്‌വ്യവസ്ഥയിലും പ്രകടമാകുന്നത്. ലോകത്തെമ്പാടും വര്‍ധിച്ചുവരുന്ന കാട്ടുതീകള്, പ്രളയങ്ങള്, കാെടുങ്കാറ്റുകള് ഇതാെക്കെ ചില ഉദാഹരണങ്ങള് മാത്രമാണ്. ലോകത്തിന്റെ തന്നെ ഓക്സിജന് കലവറയായ ആമസോണ് കാടുകളിലുണ്ടായ കാട്ടുതീയെപോലും പ്രതിരോധിക്കാന് സ്വീകരിച്ച ഭരണകര്‍ത്താക്കളുടെ മെല്ലെപോക്ക് പാരിസ്ഥിതിക പ്രതിസന്ധിയിലേക്ക് നയിക്കുന്നു. ഈയാെരു സാഹചര്യത്തില് 1992‑ലെ ഒന്നാം ഭൗമ ഉച്ചകോടിയില് പങ്കെടുത്തുകാെണ്ട് അന്നത്തെ ക്യൂബന് ഭരണാധികാരി ഫിഡല് കാസ്ട്രോ നടത്തിയ പ്രസംഗം ശ്രദ്ധേയമാണ്.\nആഗോളതാപനവും ലാഭാധിഷ്ഠിതമായ കമ്പോളപ്രകിയയും പരസ്പരം ബന്ധപ്പെട്ടിരിക്കുന്നു. ഇന്നത്തെ സാമൂഹികാവസ്ഥയില് കാലാവസ്ഥാമാറ്റത്തിന്റെ മുഖ്യ ഉത്തരവാദി അമേരിക്കയെപോലുള്ള മുതലാളിത്ത രാഷ്ട്രങ്ങളാണ്. അതിന്റെ ഉത്തരവാദിത്തങ്ങളില് നിന്നും പൂര്‍ണമായും അവര് ഒഴിഞ്ഞുമാറി മൂന്നാംകിട വികസ്വര രാഷ്ട്രങ്ങളിലെ ജനതയ്ക്ക് ദുരിതപൂര്‍ണമായ ജീവിതമാണ് സംഭാവന ചെയ്യുന്നത്. മൂന്നാം ലോക രാഷ്ട്രങ്ങളിലെ അടിസ്ഥാന ജീവല് പ്രശ്നങ്ങളായ ഭക്ഷണം, വസ്ത്രം, പാര്‍പ്പിടം, കുടിവെള്ളം പാേലും നേടാന് കഴിയാത്ത ജനതയ്ക്ക് കാലാവസ്ഥാ വ്യതിയാനം ഉയര്‍ത്തുന്ന ഭീഷണിമൂലം അവരുടെ നിലനില്‍പ്പും അതിജീവനവും അപകടപ്പെടുത്തുന്നു. ഈയാെരു പശ്ചാത്തലത്തില് ഫിഡല് കാസ്ട്രോയുടെ പ്രസംഗം കാലോചിതമായ ഒരു ഓര്‍മപ്പെടുത്തലാണ്. ഫിഡല് കാസ്ട്രോയുടെ അഭിപ്രായത്തില് കാലാവസ്ഥാമാറ്റത്തെ നേരിടുന്നതിന് ‘നാളെയാവുകില് ഏറെ വെെകിടും’ (Tomorrow will be Too late) എന്നാണ് സൂചിപ്പിച്ചത്. മനുഷ്യന്റെ അതിജീവനത്തിന് ആധാരമായത് പ്രകൃതിയുടെ നിലനില്‍പ്പ് തന്നെയാണ്. യാതാെരു തത്വദീക്ഷയുമില്ലാതെയുള്ള പ്രകൃതിനശീകരണത്തിന് അടിസ്ഥാനപരമായി ഉത്തരവാദികള് ഉപഭോക്തൃസമൂഹങ്ങളാണ്. പഴയ കാെളോണിയല് ശക്തികളില് നിന്നും സാമ്രാജ്യത്വ നയങ്ങളില് നിന്നുമാണ് ഇവ ഉടലെടുത്തത്. ഈ മേല്‍ക്കോയ്മയാണ് മൂന്നാംകിട രാജ്യങ്ങളിലെ വികസന പിന്നാക്കാവസ്ഥയ്ക്കും ദാരിദ്ര്യത്തിനും വഴിതെളിച്ചത്. ലോക ജനസംഖ്യയുടെ വെറും 20 ശതമാനം വരുന്ന മുതലാളിത്തപക്ഷ ജനത ലോകത്തിലെ മൂന്നില് രണ്ടു ഭാഗം ലോഹങ്ങളും നാലില് മൂന്നു ഭാഗം ഊര്‍ജ്ജവും ഉപയോഗിച്ച് തീര്‍ക്കുന്നു. ലാഭേച്ഛയോടെ പ്രവര്‍ത്തിക്കുന്ന മുതലാളിത്ത കരങ്ങളുടെ പ്രേരണയില് പ്രകൃതിക്ക് കോട്ടം സംഭവിക്കുകയും അത് ഓസോണ് പാളിയെ പോലും ദുര്‍ബലപ്പടുത്തുകയും ചെയ്യുന്നു. അങ്ങനെ ആഗോളതലത്തില് തന്നെ കാലാവസ്ഥയില് വരുത്തുന്ന മാറ്റങ്ങള് മാനവരാശിയുടെ നിലനില്‍പ്പിനെ ചോദ്യം ചെയ്യുന്ന അവസ്ഥയിലെത്തി. അതിനൊപ്പം ഫിഡല് കാസ്ട്രോ ചൂണ്ടിക്കാട്ടുന്നത് മൂന്നാം ലാേകരാജ്യങ്ങളിലെ പട്ടിണി, ദാരിദ്ര്യം, ഉയര്‍ന്ന ശിശുമരണ നിരക്ക്, പോഷകാഹാരക്കുറവ് തുടങ്ങിയവയ്ക്ക് കാരണം മുതലാളിത്ത ശക്തികളുടെ നയങ്ങളാണ്. ഇന്നലെവരെ മുതലാളിത്ത രാഷ്ട്രങ്ങള് അവരുടെ കോളനികളായി ഉപയോഗിച്ചുവെങ്കില് ഇന്നവര് അനീതി നിറഞ്ഞ അന്താരാഷ്ട്ര സാമ്പത്തിക ശക്തികളെ ഉപയോഗിച്ച് ചൂഷണത്തിന് നേതൃത്വം നല്‍കുന്നു. അസമത്വം നിറഞ്ഞ കച്ചവട കരാറുകളും സംരക്ഷണ നിയമങ്ങളും വിദേശകടങ്ങളുമെല്ലാം പ്രകൃതിയെ ഒരുതരത്തില് ചൂഷണം ചെയ്യാനുള്ള ഒരു ഉപാധിയായിട്ടാണ് മുതലാളിത്ത ശക്തികള് ഉപയോഗിക്കുന്നത്. അതിനാലാണ് മനുഷ്യജനതയ്ക്ക് കാലാവസ്ഥാ മാറ്റങ്ങളിലൂടെ അതിജീവിക്കണമെങ്കില് സാമ്പത്തിന്റെ പുനര്‍വിതരണം നടത്തിയും ആധുനിക സാങ്കേതികവിദ്യകളുടെ പങ്കുവയ്ക്കലുകള്‍ക്കും തയാറാവേണ്ടതുണ്ട്. പ്രകൃതിയെ നശിപ്പിക്കുന്ന തരത്തിലുള്ള ആധുനിക ജീവിതശെെലികളിലും ഉപഭോഗ ശീലങ്ങളിലും ജനതയ്ക്ക് അവബോധം നല്‍കുകയും ചെയ്യണം. യുക്തിസഹമായ ജീവിതത്തിന് മനുഷ്യനെ പ്രാപ്തനാക്കാന് ന്യായമായ ഒരു അന്താരാഷ്ട്ര സാമ്പത്തിക ക്രമം വളര്‍ത്തിക്കൊണ്ടുവരികയും നമ്മുടെ ശാസ്ത്രത്തിന്റെ അനന്ത സാധ്യതകള് തിരിച്ചറിഞ്ഞ് സുസ്ഥിര വികസനത്തിനായി കെെകോര്‍ക്കാമെന്ന് സൂചിപ്പിച്ചുകാെണ്ടാണ് ഫിഡല് കാസ്ട്രോ അദ്ദേഹത്തിന്റെ പ്രസംഗം ഉപസംഹരിക്കുന്നത്.\nആഗോളതലത്തില് ലക്ഷക്കണക്കിന് കുട്ടികള് പങ്കെടുക്കുന്ന ആഗോളപ്രസ്ഥാനമായ ‘സ്കൂള് സ്ട്രെെക്ക് ഫോര് ക്ലെെമറ്റ്’ (School strike for climate) എന്ന ഈ സമരം ഇന്ന് ‘വെള്ളിയാഴ്ചകള് ഭാവിക്കു വേണ്ടി’ (Friday’s for future) എന്നാണ് അറിയപ്പെടുന്നത്. സുരക്ഷിത കാലാവസ്ഥയ്ക്കും സുസ്ഥിരഭാവിക്കും വേണ്ടി സ്കൂള് വിദ്യര്‍ഥികളുടെ ആഗോള സമരം ഇന്ത്യയെ പോലുള്ള വികസന പിന്നാക്കാവസ്ഥയുള്ള രാജ്യത്ത് എന്തുകാെണ്ടാണ് ചലനമുണ്ടാകാത്തത്. നാം ഓരോരുത്തരും ചിന്തിക്കേണ്ട സമയമാണിത്. പരിസ്ഥിതി സംരക്ഷണം കേവലം പരിസ്ഥിതി സംഘടനകളുടെ മാത്രം കാര്യപരിപാടിയായി ഒതുങ്ങാതെ ഇതിന് ഒരു സാമൂഹിക‑രാഷ്ട്രീയ‑സാമ്പത്തിക മാനങ്ങള് നല്‍കേണ്ടതുണ്ട്. ഇന്ത്യയിലെ യുവജന സംഘടനകളും വിദ്യാര്‍ഥി സംഘടനകളും ഈ ആശയം ഉള്‍ക്കൊണ്ടുകാെണ്ട് സുസ്ഥിരഭാവിക്കായി മുന്നിട്ടിറങ്ങണം. അതിനൊപ്പം രാഷ്ട്രീയ പാര്‍ട്ടികളുടെ തെരഞ്ഞെടുപ്പ് പ്രകടനപത്രികയിലും ഉള്‍പ്പെടുത്തേണ്ടതായിട്ടുണ്ട്. ആഗോളതലത്തിലും പ്രത്യേകിച്ച് ഇന്ത്യയിലെ രാഷ്ട്ര നേതാക്കള് പാേലും പല പരിസ്ഥിതി സമിതികളിലും പങ്കെടുത്ത് വാചകകസര്‍ത്ത് നടത്തുന്നതല്ലാതെ അടിസ്ഥാനപ്രശ്ന പരിഹാരത്തിന് വേണ്ട ക്രിയാത്മകമായ ഇടപെടലുകള് നടത്തുന്നില്ല. ഈയാെരു സാഹചര്യത്തിലാണ് സ്വീഡിഷ് പരിസ്ഥിതി പ്രവര്‍ത്തക 16 വയസുകാരി ഗ്രെറ്റാ തുണ്‍ബെര്‍ഗ് ലോകനേതാക്കളോട് ചോദിച്ച ചാേദ്യം ശ്രദ്ധേയമാകുന്നത്. “ഞങ്ങള് നിങ്ങളെ നിരീക്ഷിച്ചുകാെണ്ടിരിക്കും എന്നതാണ് എന്റെ ഉത്തരം” എന്നുപറഞ്ഞാണ് ഐക്യരാഷ്ട്ര സംഘടനയുടെ കാലാവസ്ഥാ മാറ്റത്തിനെതിരെ സംഘടിപ്പിച്ച സമ്മേളനവേദിയില് പ്രസംഗം ആരംഭിച്ചത്. 16 വയസുകാരി ഗ്രെറ്റാ തൻബര്‍ഗിന്റെ പ്രസംഗം ഇപ്രകാരമാണ്: — “ഇതെല്ലാം തെറ്റാണ്. ഞാന് ഇവിടെയല്ല ഉണ്ടാവേണ്ടിയിരുന്നത്. ലോകത്തിന്റെ മറ്റൊരു കോണില് ഒരു സ്കൂളില് പഠിക്കേണ്ട വിദ്യാര്‍ഥിനിയാണ്. നിങ്ങളെല്ലാം പ്രതീക്ഷയോടെ ഞങ്ങളുടെ അടുത്തേക്ക് വന്ന് പാെള്ളയായ വാഗ്ദാനങ്ങള് നല്‍കി നിങ്ങളെന്റെ ബാല്യവും സ്വപ്നങ്ങളും കവര്‍ന്നെടുത്തു. ആളുകള് കഷ്ടപ്പെടുന്നു, മരിച്ചുകാെണ്ടിരിക്കുന്നു. ആവാസവ്യവസ്ഥ പൂര്‍ണമായും ഇല്ലാതാകുന്നു. നമ്മള് സമ്പൂര്‍ണമായ വംശനാശത്തിന്റെ പടിവാതിലിലെത്തി. എന്നിട്ടും നിങ്ങള്‍ക്ക് പറയാനുള്ളത് പണത്തിനെക്കുറിച്ചും സാമ്പത്തിക വളര്‍ച്ചാ സംബന്ധിയായ കെട്ടുകഥകളും മാത്രം. മുപ്പത് വര്‍ഷത്തിലധികമായി ഇക്കാര്യങ്ങള് ശാസ്ത്രത്തിന് കൃത്യവും വ്യക്തവുമാണ്. പരിഹാരങ്ങളോ രീതിശാസ്ത്രങ്ങളോ എങ്ങും കാണാനില്ലെന്നിരിക്കെ, നിസംഗമായി നോക്കി നില്‍ക്കാനും ഞങ്ങള് ആവശ്യത്തിന് പ്രവര്‍ത്തിക്കുന്നുണ്ടെന്ന് പറയാനും നിങ്ങള്‍ക്കെങ്ങനെ ധെെര്യം വരുന്നു. ഇവിടെവച്ച് എല്ലാ പാരിസ്ഥിതിക പ്രശ്നങ്ങള്‍ക്കും പരിഹാരം കണ്ടെത്താനും പദ്ധതി രൂപീകരിക്കുവാനും കഴിയുമെന്ന് ഞാന് വിശ്വസിക്കുന്നില്ല. വേണ്ടത്ര ഗൗരവത്തോടെ ഈ കാര്യങ്ങളെ സമീപിക്കാന് നിങ്ങളിനിയും മുതിര്‍ന്നിട്ടില്ല.” 16 വയസുകാരിയായ ഗ്രെറ്റാ തൻബര്‍ഗ് ആഗോളതലത്തില് ഓരോ രാഷ്ട്രനേതാക്കന്‍മാരോടും ചാേദിച്ച ഈ ചാേദ്യം നമ്മുടെ പുതിയ യുവതലമുറ ഏറ്റെടുക്കേണ്ടതായിട്ടുണ്ട്. ഗ്രെറ്റാ തൻബര്‍ഗിന്റെ യുഎന് പ്രസംഗം ചര്‍ച്ച ചെയ്യുമ്പോള് നാം ഓര്‍ക്കേണ്ട മറ്റൊരു പേരാണ് കാനഡയില് നിന്നുള്ള പരിസ്ഥിതി പ്രവര്‍ത്തകയായ സെവേണ് കള്ളിസ് സുസുകിയുടേത്. തന്റെ ഒമ്പതാം വയസില് പരിസ്ഥിതി വിദ്യാര്‍ഥി സംഘടന രൂപീകരിച്ച് പരിസ്ഥിതി സംരക്ഷണത്തിനായി അവർ മുന്നിട്ടിറങ്ങി. 1992‑ലെ ലോക ഭൗമ ഉച്ചകോടിയില് പ്രസംഗിച്ച് ആഗോള ശ്രദ്ധ നേടിയിരുന്നു. ഭൗമ ഉച്ചകോടിയിലെത്തിയ ജനതയോട് “ഞാന് എന്റെ ഭാവിക്ക് വേണ്ടിയാണ് പൊരുതുന്നത് എന്ന് പറഞ്ഞാണ് സെവേണ് പ്രസംഗം തുടങ്ങിയത്. എന്റെ ഭാവി നഷ്ടപ്പെടുത്തുകയെന്നാല് അതാെരു തെരഞ്ഞെടുപ്പില് പരാജയപ്പെടുന്നതുപോലെയോ, സ്റ്റോക്ക് മാര്‍ക്കറ്റില് ഒരു പോയിന്റ് നഷ്ടപ്പെടുന്നതുപാേലെയോ അല്ല. വരാനിരിക്കുന്ന മുഴുവന് തലമുറയ്ക്കും വേണ്ടിയാണ്.\nഞാനിവിടെ സംസാരിക്കുന്നത്. ലോകത്താകമാനം പട്ടിണി കിടന്ന് കരയുന്ന കുട്ടികള്‍ക്ക് വേണ്ടിയും മറ്റൊരിടത്തേക്കും രക്ഷപ്പെടാന് കഴിയാതെ ഭൂമിയില് മരിച്ചുവീഴുന്ന എണ്ണമറ്റ മൃഗങ്ങള്‍ക്കും വേണ്ടിയാണ് ഞാനിവിടെ സംസാരിക്കുന്നത്” എന്നാണ് സാെവേണ് അഭിപ്രായപ്പെട്ടത്. ഇരുപത്തിഏഴ് വര്‍ഷങ്ങള്‍ക്ക് മുന്‍പ് 1992‑ലെ ഭൗമഉച്ചകോടിയില് സംസാരിച്ച ക്യൂബന് ഭരണാധികാരി ഫിഡല് കാസ്ട്രോയുടെയും, കനേഡിയന് പരിസ്ഥിതി പ്രവര്‍ത്തക സൊവേണ് കള്ളിസ് സുസുക്കിയുടെയും വാക്കുകള് ആഗോളതലത്തില് ഭരണകര്‍ത്താക്കള് ശ്രദ്ധ ചെലുത്താത്തതിനാലാണ് മറ്റാെരു പതിനാറു വയസുകാരി ഗ്രെറ്റ തൻബര്‍ഗ് 2019ല് വീണ്ടും പരിസ്ഥിതി സംരക്ഷണത്തിന്റെ ആവശ്യകതയെ ഓര്‍മപ്പെടുത്തിയത്. കാലാവസ്ഥാ വ്യതിയാന സമൂഹത്തിലെ വിവിധ മേഖലകളായ ഭക്ഷ്യ ഉല്‍പാദനം, ഊര്‍ജ്ജഉല്‍പാദനം, ഗതാഗതം, വാണിജ്യം, ജലസ്രോതസുകള് എന്നിവയെ കൂടാതെ ദേശീയ സുരക്ഷയെപോലും സാരമായി ബാധിക്കുന്ന അവസ്ഥയിലെത്തി ചേര്‍ന്നിരിക്കുന്നു. കാലാവസ്ഥാ വ്യതിയാനത്തിന്റെ ചില ഫലങ്ങള് ഹ്രസ്വകാലഗുണമുള്ളതാണെങ്കിലും ദീര്‍ഘകാല വ്യതിയാനങ്ങള് സമൂഹത്തിന്റെ ഘടനയെയും മാനവരാശിയുടെ നിലനില്‍പ്പിനെയും അപകടത്തിലാക്കും. മാറിവരുന്ന കാലാവസ്ഥയ്ക്ക് അനുസരിച്ച് ജീവിക്കാനുള്ള കാലാവസ്ഥാ സാക്ഷരത നേടുകയാണ് പ്രധാനമായി ചെയ്യേണ്ടത്. അതിനൊപ്പം കാലാവസ്ഥാ ശാസ്ത്രത്തെ ഒരു പ്രായോഗിക അറിവായി മനസിലാക്കുകയും സങ്കീര്‍ണമായ ഭൗതികവും ജീവശാസ്ത്രപരവുമായ കൂടിച്ചേരലുകളെ കുറേക്കൂടി വിശാലരീതിയില് സമഗ്രഹിച്ച് സാമൂഹികവും രാഷ്ട്രീയവും വിദ്യാഭ്യാസപരവും നയപരവുമായ മാറ്റങ്ങള് താഴെത്തട്ടില് നിന്ന് ആരംഭിച്ച് നടപ്പിലാക്കിയാല് മാത്രമേ കാലാവസ്ഥ വ്യതിയാന ഭീഷണി നേരിടാന് സാധിക്കുകയുള്ളു. അതിനൊപ്പം ഭരണതലത്തില് മെച്ചപ്പെട്ട നയപരിപാടികള് വിഭാവനം ചെയ്ത് മുന്നേറിയാല് മാത്രമേ മാനവരാശിക്ക് ഈ ഭൂമിയില് നിലനില്‍പ്പുള്ളു. കാലാവസ്ഥാ വ്യതിയാനത്തിനെതിരെ ആഗോളതലത്തിലുള്ള സമരം ശക്തിപ്പെടുമ്പോള് ഇന്ത്യയിലെ പുതുതലമുറ സുരക്ഷിത കാലാവസ്ഥയ്ക്കും സുസ്ഥിര ഭാവിക്കും വേണ്ടി സദാ ജാഗ്രത പ്രകടിപ്പിക്കേണ്ട കാലഘട്ടമാണിത്.\nHidayath / Aug 8


ബജാജ് CT110 ഇന്ത്യന് വിപണിയില് പുറത്തിറങ്ങി ; വില 37,997 രൂപ - Express Kerala\nപുതിയ ബജാജ് CT110 ഇന്ത്യ വിപണിയില് പുറത്തിറങ്ങി. 37,997 രൂപയാണ് ബൈക്കിന്റെ പ്രാരംഭ വില. കിക്ക് സ്റ്റാര്‍ട്ട്, ഇലക്ട്രിക് സ്റ്റാര്‍ട്ട് എന്നിങ്ങനെ രണ്ടു വകഭേദങ്ങള് CT110 -ലുണ്ട്. ഇലക്ട്രിക് സ്റ്റാര്‍ട്ട് സംവിധാനമുള്ള CT110 മോഡല് 44,352 രൂപ ഷോറൂം വില കുറിക്കും. ഗ്ലാസ് എബണി ബ്ലാക്ക്, മാറ്റ് ഒലീവ് ഗ്രീന്, ഗ്ലാസ് ഫ്ളെയിം റെഡ് നിറങ്ങള് CT110 -ല് തിരഞ്ഞെടുക്കാം.\nStarting at Rs 37997


രാമകൃഷ്ണന്റെ പ്രസ്താവനയോട് യോജിപ്പില്ല - ഉമ്മന്‍ചാണ്ടി\nFriday7October 2011 5:04 pm IST\nതിരുവനന്തപുരം: വിവാദമായ കൂത്തുപറമ്പ് പ്രശ്നവുമായി ബന്ധപ്പെട്ട് കണ്ണൂര് ഡി.സി.സി പ്രസിഡന്റ് പി. രാമകൃഷ്ണന്റെ പ്രസ്താവനയോട് യോജിപ്പില്ലെന്ന് മുഖ്യമന്ത്രി ഉമ്മന്‍ചാണ്ടി പറഞ്ഞു. പാര്‍ട്ടിയുടെ അഭിപ്രായമല്ല ഉമ്മന്‍ചാണ്ടി പറഞ്ഞതെന്നും മുഖ്യമന്ത്രി വ്യക്തമാക്കി. ഏത് സാഹചര്യത്തിലാണ് രാമകൃഷ്ണന് വിവാദമായ പ്രസ്താവന നടത്തിയതെന്ന് തനിക്കറിയില്ല. കൂത്തുപറമ്പ് വെടിവെയ്പ്പുമായി കെ.സുധാകരനെ ബന്ധപ്പെടുത്തുന്നതില് യാതൊരു അടിസ്ഥാനവുമില്ലെന്നും രാമകൃഷ്ണന്റെ പ്രസ്താവന ശരിയല്ലെന്നും ഉമ്മന്‍ചാണ്ടി പ്രതികരിച്ചു. അതേസമയം പി.രാമകൃഷ്ണന് കെ.പി.സി.സി. നേതൃത്വം കാരണം കാണിക്കല് നോട്ടീസ് നല്‍കി. വിലക്ക് ലംഘിച്ച് പരസ്യപ്രസ്താവന നടത്തിയതിനെതിരെ ശക്തമായ നടപടിയുണ്ടാകുമെന്നും 15 ദിവസത്തിനകം വിശദീകരണം നല്‍കണമെന്നുമാണ് നോട്ടീസില് ആവശ്യപ്പെട്ടിട്ടുള്ളത്. രാമകൃഷ്ണന്റെ പ്രസ്താവന കടുത്ത അച്ചടക്കലംഘനമാണെന്നാണ് കെ.പി.സി.സി വിലയിരുത്തിയത്. കഴിഞ്ഞ കുറേ നാളുകളായി കണ്ണൂരില് കെ. സുധാകരനും പി. രാമകൃഷ്ണനും തമ്മിലുള്ള തര്‍ക്കങ്ങളുടെ തുടര്‍ച്ചയാണ് പുതിയ സംഭവവും.\nകൂത്തുപറമ്പ് വെടിവയ്പ് കേസ് പുനരന്വേഷിക്കില്ല - മുഖ്യമന്ത്രി\nമലയാളികള്‍ക്ക് നേര ആക്രമണം: ഉമ്മന്‍ചാണ്ടി ജയലളിതയ്ക്ക് കത്തയച്ചു\nഅന്വേഷണത്തെ സ്വാഗതം ചെയ്യുന്നുവെന്ന് ഉമ്മന്‍ചാണ്ടി, രാജിയുടെ സാഹചര്യമില്ലെന്ന് ചെന്നിത്തല\nഹൈക്കമാന്‍ഡ് തീരുമാനം എല്ലാവര്‍ക്കും ബാധകം: ഉമ്മന്‍ചാണ്ടി\nവിട്ടുവീഴ്ചയെ ദൌര്‍ബല്യമായി കാണരുത് - ചെന്നിത്തല


ആലപ്പുഴ: 180 ഏക്കർ സ്ഥലത്ത് കൃഷി ചെയ്യാനുള്ള ഹരിതഗൃഹം പദ്ധതിയുമായി മാരാരിക്കുളം വടക്ക് പഞ്ചായത്തിലെ കുടുംബശ്രീ സി.ഡി.എസ്. സംസ്ഥാന സർക്കാരിന്റെ ഓണത്തിന് ഒരു മുറം പച്ചക്കറി പദ്ധതിയുടെ ഭാഗമായി പഞ്ചായത്തിലെ 365 കാർഷിക ഗ്രൂപ്പുകളെ ഉൾപ്പെടുത്തിയാണ് പദ്ധതി നടപ്പാക്കുന്നത്. കുടുംബശ്രീ അംഗങ്ങൾ ഉള്ള 4000 കുടുംബങ്ങളിലും പദ്ധതി നടപ്പാക്കും. പദ്ധതി അടുത്തയാഴ്ച്ച ഉദ്ഘാടനം ചെയ്യുമെന്ന് സി.ഡി.എസ്. ചെയർപേഴ്‌സൺ സുകന്യ സജിമോൻ പറഞ്ഞു.\nപയർ, പാവൽ, പച്ചമുളക്, പടവലം, വെണ്ട, വെള്ളരി, പീച്ചിൽ എന്നിവയാണ് പ്രധാനമായും കൃഷി ചെയ്യുക. വാർഡ് അടിസ്ഥാനത്തിൽ ചുരുങ്ങിയത് 10 ഏക്കർ വീതം തരിശു സ്ഥലം കണ്ടെത്തി ആകെ 180 ഏക്കർ സ്ഥലത്താണ് പദ്ധതി നടപ്പാക്കുന്നത്. കാർഷിക ഗ്രൂപ്പുകൾക്ക് ആവശ്യമെങ്കിൽ ബാങ്കിൽ നിന്നും ലോൺ ലഭ്യമാക്കുന്നതിനുള്ള നടപടികളും ഇതിനോടകം പൂർത്തിയാക്കി.\nപദ്ധതിയുടെ ഭാഗമായി വാർഡ് അടിസ്ഥാനത്തിൽ മികച്ച രീതിയിൽ കൃഷി ചെയ്യുന്ന ഗ്രൂപ്പുകളിൽ നിന്ന് ഒന്നാം സ്ഥാനം ലഭിക്കുന്ന ഗ്രൂപ്പിന് 2500 രൂപയും പഞ്ചായത്ത് തലത്തിൽ ഒന്നാം സ്ഥാനം ലഭിക്കുന്ന ഗ്രൂപ്പിന് 5000 രൂപയും സമ്മാനമായി നൽകും.


കോവിഡ് ബാധിച്ച് മരിച്ചെന്ന് അറിയിപ്പ്; ബന്ധുക്കൾ എത്തിയപ്പോൾ സ്ത്രീ ജീവനോടെ ആശുപത്രിയിൽ - Malayalapathram\nHome » കോവിഡ് ബാധിച്ച് മരിച്ചെന്ന് അറിയിപ്പ്; ബന്ധുക്കൾ എത്തിയപ്പോൾ സ്ത്രീ ജീവനോടെ ആശുപത്രിയിൽ\nBy Shibu Vattappara June 2, 2021 1 Min Read\nകൊല്ലം: മരിച്ചെന്ന് അറിയിപ്പ് ലഭിച്ച സ്ത്രീയെ ആശുപത്രിയിൽ ജീവനോടെ കണ്ട് ബന്ധുക്കൾ. കൊല്ലം ജില്ലാ ആശുപത്രിയിലാണ് സംഭവം. കോവിഡ് സ്ഥിരീകരിച്ചതിനെ തുടർന്ന് ഇക്കഴിഞ്ഞ പതിനഞ്ചിനാണ് നിലമേൽ സ്വദേശിനി ലൈലാ ബീവി (62)യെ ജില്ലാ ആശുപത്രിൽ പ്രവേശിപ്പിച്ചത്. ലൈലാബീവി മരിച്ചെന്ന സന്ദേശം ലഭിച്ച ബന്ധുക്കൾ മൃതദേഹം ഏറ്റുവാങ്ങാൻ ആംബുലൻസുമായി എത്തിയപ്പോഴാണ് ലൈലാബീവി ആശുപത്രിയിൽ ജീവനോടെ ഇരിക്കുന്നത് കണ്ടത്.\nചികിത്സയ്ക്ക് ശേഷം കോവിഡ് നെഗറ്റീവായെങ്കിലും കൂട്ടിക്കൊണ്ടു പോകാൻ ബന്ധുക്കൾ എത്തിയിരുന്നില്ല. ഇതിനെ തുടർന്ന് ജില്ലാ ആശുപത്രി അധികൃതർ ഈസ്റ്റ് പൊലീസ് സ്‌റ്റേഷനിലേക്ക് അറിയിപ്പ് നൽകി. ഈസ്റ്റ് പൊലീസ് സ്റ്റേഷനിൽ നിന്നും ചടയമംഗലം പോലീസ് സ്റ്റേഷനിലേക്ക് വിവരം കൈമാറി. ബന്ധുക്കളെത്തി ലൈലാബീവിയെ ആശുപത്രിയിൽ നിന്നും കൂട്ടികൊണ്ട് പോകണമെന്ന് അറിയിക്കുന്നതിന് പകരം ലൈലാബീവി മരിച്ചെന്ന തെറ്റായ വിവരമാണ് ഈസ്റ്റ് പോലീസ് ചടയം മംഗലം പൊലീസിന് കൈമാറിയതെന്നാണ് പരാതി.\nലൈലാ ബീവി മരിച്ചെന്ന വിവരം ചടയമംഗലം പൊലീസാണ് ബന്ധുക്കളെയും വാർഡ് മെമ്പറെയും അറിയിച്ചത്. നടപടിക്രമങ്ങളുടെ ഭാഗമായി പഞ്ചായത്ത് സെക്രട്ടറിയുടെ ഔദ്യോഗിക കത്തും ജമാഅത്തുമായി ബന്ധപ്പെട്ട് സംസ്കാരം നടത്താൻ വേണ്ട ക്രമീകരണങ്ങളും നടത്തിയ ശേഷം വാർഡ് മെമ്പറും ലൈലാബീവിയുടെ ബന്ധുക്കളും ആംബുലൻസുമായി മൃതദേഹം ഏറ്റുവാങ്ങാനെത്തിയപ്പോഴാണ് ലൈലാബീവിയെ ജീവനോടെ കണ്ടത്.\nഗുരുതര പിഴവ് വരുത്തിയ ഈസ്റ്റ് പൊലീസിനെതിരെ നടപടി എടുക്കണമെന്ന് ഡി.സി.സി പ്രസിഡൻ്റ് ബിന്ദു കൃഷ്ണ ആവശ്യപ്പെട്ടു.\nPrevious Articleസി ബി എസ് സി പ്ലസ് ടു പരീക്ഷ റദ്ദാക്കി\nNext Article ഇസാഖ് ഹെര്‍സോഗ് ഇനി ഇസ്രയേലിന്റെ പുതിയ പ്രസിഡന്റ്


മുന് എം.എല്.എ എസ്.രാജേന്ദ്രനെതീരെ രൂക്ഷ വിമര്‍ശനമുന്നയിച്ച് എംഎം മണി |\nമുന് എം.എല്.എ എസ്.രാജേന്ദ്രനെതീരെ രൂക്ഷ വിമര്‍ശനമുന്നയിച്ച് എംഎം മണി\nദേവികുളം മുന് എം.എല്.എ എസ്.രാജേന്ദ്രനെ രൂക്ഷമായ ഭാഷയില് വിമര്‍ശിച്ച് എംഎം മണി. മറയൂര് ഏരിയാ സമ്മേളനത്തിന്റെ ഉദ്ഘാടന പ്രസംഗത്തിലാണ് എം.എം. മണിയുടെ പരാമര്‍ശം. ഏരിയാ സമ്മേളനത്തില് രാജേന്ദ്രന് പങ്കെടുക്കാത്തതാണ് മണിയെ ചൊടിപ്പിച്ചത്.\nഏരിയാ സമ്മേളനങ്ങളില് പങ്കെടുക്കാതെ രാജേന്ദ്രന് പാര്‍ട്ടിയില് തുടരാന് കഴിയില്ല. മര്യാദയ്ക്ക് കിട്ടുന്നത് മേടിച്ച് തുടര്‍ന്നാല് മുന്നോട്ടുപോകാം. ‘രാജേന്ദ്രന് രാഷ്ടീയ ബോധമുണ്ട്. പക്ഷേ രാഷ്ട്രീയബോധമൊക്കെ തെറ്റിപ്പോയാലെന്ത് ചെയ്യും ? മൂന്ന് പ്രാവശ്യം എംഎല്‍എയായി. 15 വര്‍ഷം. ജില്ലാ പഞ്ചായത്ത് പ്രസിഡന്റുമായി. പിന്നെ ജീവിതകാലം മുഴുവന് അയാള്‍ക്ക് പെന്‍ഷനായി നല്ല സംഖ്യകിട്ടും. ഇതിലപ്പുറം ഇനി എന്ത് ചെയ്യണം ഈ പാര്‍ട്ടി? ‘ മണി ചോദിച്ചു.\nരാജേന്ദ്രന് എതിരായ കമ്മീഷന് റിപ്പോര്‍ട്ട് ചര്‍ച്ച ചെയ്യുമെന്നും അതിന്റെ അടിസ്ഥാനത്തില് തീരുമാനം എടുക്കുമെന്നും അദ്ദേഹം ചൂണ്ടിക്കാട്ടി. പക്ഷേ, എന്തെല്ലാം പ്രശ്‌നമുണ്ടെങ്കിലും സമ്മേളനങ്ങളില് വരാതിരിക്കുന്നത് സംഘടനാ വിരുദ്ധമായ പ്രവൃത്തിയാണ്. കമ്മീഷന് റിപ്പോര്‍ട്ട് അനുകൂലമായാല് പോലും സമ്മേളനങ്ങില് വരാതിരിക്കുന്നതുകൊണ്ട് അയാള്‍ക്ക് പാര്‍ട്ടിയില് തുടരാനാകില്ല. പുറത്താക്കും. അയാള് വേറെ പാര്‍ട്ടി നോക്കണമെന്നും എം.എം. മണി കൂട്ടിച്ചേര്‍ത്തു.


ലോക് ഡൗൺ തുണച്ചു: ടെലികോം കമ്പനികളുടെ വരുമാനം 15 ശതമാനത്തോളം വര്‍ധിച്ചു - ഇ വാർത്ത | evartha indian telecom companies and data usage\nരാജ്യത്തെ ടെലികോം കമ്പനികള് ലോക്ക്‌ഡൗണില് നേട്ടം കൊയ്‌തു . കടബാധ്യതയും വരുമാന തകര്‍ച്ചയും മൂലം ബുദ്ധിമുട്ടിയിരുന്ന ടെലികോം കമ്പനികള്‍ക്ക് ലോക്ക്‌ഡൗണ് കാലത്ത് നേട്ടമുണ്ടാക്കാനായെന്നാണ് റിപ്പോർട്ടുകൾ. ജനങ്ങള് വീടുകള്‍ക്കുള്ളില് കുടുങ്ങിയതോടെ മൊബൈല് ഡാറ്റ ഉപഭോഗം കുത്തനെ വര്‍ധിക്കുകയായിരുന്നു.\nമാര്‍ച്ച് പാദത്തില് മാത്രം ടെലികോം കമ്പനികളുടെ വരുമാനം 15 ശതമാനത്തോളമാണ് വർദ്ധിച്ചത്. പ്രതിമാസം 25 ലക്ഷം പേരെ വരെ ടെലികോം കമ്പനികള് പുതിയ വരിക്കാരായി ചേര്‍ക്കാറുണ്ട്. എന്നാല് മാര്‍ച്ച് മാസത്തില് ഇങ്ങനെ ചേര്‍ക്കാനായത് അഞ്ച് ലക്ഷം പേരെ മാത്രം. എന്നിട്ടും ഉപഭോക്താക്കളുടെ ഡാറ്റ ഉപയോഗത്തിന്റെ ബലത്തില് നേട്ടം കൊയ്യാന് ടെലികോം കമ്പനികള്‍ക്കായെന്നുള്ളത് കൗതുകമാണ്. കാരണം ഡാറ്റാ ഉപഭോഗം വർദ്ധിച്ചതാണിതിനു കാരണം.\nഒക്‌ടോബര്-ഡിസംബര് പാദത്തില് ഉപഭോക്താക്കളില് നിന്ന് ടെലികോം കമ്പനികള്‍ക്ക് ലഭിച്ചിരുന്ന ശരാശരി ആവറേജ് റെവന്യൂ പെര് യൂസര് 124 രൂപയായിരുന്നു. ജനുവരി-മാര്‍ച്ച് പാദത്തില് വരുമാനം 140-145 രൂപയായി ഉയര്‍ന്നുവെന്ന് സെല്ലുലാര് ഓപ്പറേറ്രേഴ്‌സ് അസോസിയേഷന് ഒഫ് ഇന്ത്യ വ്യക്തമാക്കി.\nഈ വര്‍ഷം ഡിസംബറോടെ, എ.ആര്.പി.യു 180 രൂപയായി വര്‍ദ്ധിക്കുമെന്നാണ് കമ്പനികളുടെ പ്രതീക്ഷ. നടപ്പുവര്‍ഷത്തെ വരുമാനത്തില് 12 ശതമാനം വരെ വര്‍ദ്ധനയും ടെലികോം കമ്പനികൾ പ്രതീക്ഷിക്കുന്നുണ്ട്.\nTopics: Call covid19 Data Lock down Telecom


അഞ്ച് ഡോർ ജിംനി അവതരിപ്പിച്ച് സുസുക്കി, വീൽബേസ് വർധിച്ചു; ഇന്ത്യ അവതരണം ഉടൻ | Madhyamam\nHomechevron_rightHot Wheelschevron_rightAuto Newschevron_rightഅഞ്ച് ഡോർ ജിംനി...\ndate_range 18 April 2021 12:04 PM GMT\nഅഞ്ച് ഡോർ ജിംനി അവതരിപ്പിച്ച് സുസുക്കി, വീൽബേസ് വർധിച്ചു; ഇന്ത്യ അവതരണം ഉടൻ\nനാല് മീറ്ററിൽ താഴെ നീളമുള്ള വഹനമാണിത്\nഇതുവരെ നിർമിച്ചിരുന്ന മൂന്ന് ഡോർ ജിംനികൾെക്കാപ്പം അഞ്ച് ഡോർ മോഡലും അവതരിപ്പിച്ച് സുസുക്കി. ഇന്ത്യ ഉൾപ്പടെ വിപണികളിൽ വാഹനം അവതരിപ്പിക്കാനുള്ള നീക്കത്തിന് മുന്നോടിയായാണ് പുതിയ നടപടിയെന്നാണ് സൂചന. നാല് മീറ്ററിൽ താഴെ നീളമുള്ള വഹനമാണ് പുതിയ ജിംനി. മൂന്ന് വാതിൽ വാഹനത്തേക്കാൾ 300 എം.എം വീൽബേസ് കൂടുതലാണ്. 3,850 എം.എം നീളവും 1,645 എം.എം വീതിയും 1,730 എം.എം ഉയരവും പുതിയ ജിംനിക്കുണ്ട്. വീൽബേസ് 2,550 മില്ലിമീറ്ററാണ്. 210 എംഎം ആണ് ഗ്രൗണ്ട് ക്ലിയറൻസ്. 1,190 കിലോഗ്രാം ആണ് ഭാരം. മൂന്ന് ഡോർ മോഡലിനേക്കാൾ 100 കിലോഗ്രാം കൂടുതലാണിത്.\nഎഞ്ചിൻ, ഗിയർബോക്സ് ഓപ്ഷനുകൾ\n1.5 ലിറ്റർ കെ 15 ബി പെട്രോൾ എഞ്ചിനാണ് ജിംനി 5-ഡോറിൽ വരുന്നത്. ജപ്പാനിൽ വിൽക്കുന്ന ജിംനി സിയറയ്ക്ക് സമാനമായി 102 എച്ച്പി കരുത്ത് എഞ്ചിന് ലഭിക്കും. ജിംനിയുടെ ഇന്ത്യാ പതിപ്പിൽ മാരുതിയുടെ സ്മാർട്ട് ഹൈബ്രിഡ് സാങ്കേതികത കൂട്ടിച്ചേർക്കാൻ സാധ്യതയുണ്ട്. 1.5 ലിറ്റർ എഞ്ചിൻ നമ്മുടെ വിപണിയിലെ വിറ്റാര ബ്രെസ്സ, എസ്-ക്രോസ്, സിയാസ്, എർട്ടിഗ എന്നിവയിലേതിന് സമാനമാണ്. അഞ്ച് സ്പീഡ് മാനുവൽ, നാല് സ്പീഡ് ടോർക് കൺവെർട്ടർ ഓട്ടോമാറ്റിക് എന്നിവ ഗിയർബോക്സ് ഓപ്ഷനുകളിൽ ഉൾപ്പെടും.\nനാല് മീറ്ററിൽ താഴെയാണ് നീളമെങ്കിലും 1.5 ലിറ്റർ എഞ്ചിൻ ഉള്ളതിനാൽ ജിംനി ലോവർ എക്സൈസ് വിഭാഗത്തിൽ വരില്ല. ജിംനിയിൽ 1.2 ലിറ്റർ എഞ്ചിൻ ഉപയോഗിക്കാൻ സുസുക്കി തീരുമാനിക്കുകയാണെങ്കിൽ മോഡലിന് താഴ്ന്ന എക്സൈസ് ഡ്യൂട്ടിക്ക് യോഗ്യത നേടാനാകും. ഇത് വാഹനത്തിന്‍റെ വില രാജ്യത്ത് വൻതോതിൽ കുറക്കാൻ സഹായിക്കും.\nമാരുതി സുസുക്കി ഇതിനകം മൂന്ന് ഡോർ ജിംനിയുടെ ഉത്പാദനം ആരംഭിച്ചിട്ടുണ്ട്. വാഹനം നിലവിൽ അന്താരാഷ്ട്ര വിപണികളിലേക്ക് കയറ്റുമതി ചെയ്യുന്നുമുണ്ട്. 2021 അവസാനത്തോടെ അല്ലെങ്കിൽ അടുത്ത വർഷം ആദ്യം അഞ്ച് ഡോർ വാഹനം ഇന്ത്യയിലെത്തുമെന്നാണ് സുസുക്കി പറയുന്നത്. ലോഞ്ച് ചെയ്യുമ്പോൾ എസ്‌യുവിയ്ക്ക് ഇന്ത്യയിൽ നേരിട്ടുള്ള എതിരാളി ഉണ്ടായിരിക്കില്ല. എന്നാൽ വലുതും ശക്തവുമായ മഹീന്ദ്ര ഥാറിന്‍റെയും വരാനിരിക്കുന്ന ഫോഴ്‌സ് ഗൂർഖ എസ്‌യുവിയുടെയും എതിരാളിയായി ഇതിനെ കാണാൻ കഴിയും.\nTAGS:Suzuki Jimny Jimny Maruti Suzuki automobile


മോഹൻലാലിൻറെ വാസ്തുഹാര ചെയ്തപ്പോൾ ആദ്യം വലിയ തൃപ്തി ഇല്ലായിരുന്നു - ശബ്ദ ലേഖകൻ ടി കൃഷ്ണനുണ്ണി - metromatinee.com Lifestyle Entertainment & Sports\nസിനിമാ ശബ്ദലേഖനത്തിന് മൂന്ന് ദേശീയ അവാര്‍ഡുകളും ഒമ്പത് സംസ്ഥാന അവാര്‍ഡുകളും നേടിയ ശബ്ദലേഖകൻ ആണ് ടി കൃഷ്ണനുണ്ണി . സിനിമ ജീവിതത്തിലൂടെ സഞ്ചരിക്കുമ്പോൾ മോഹൻലാലിൻറെ വാസ്തുഹാര എന്ന ചിത്രത്തിനായി സിങ്ക് സൗണ്ട് ചെയ്തതിനെ പറ്റി മനസ് തുറക്കുകയാണ് ടി കൃഷ്ണനുണ്ണി .\nപക്ഷേ സ്‌ക്രീനില് അത് കാണില്ല. ക്യാമറയില് എന്ത് വേണമെങ്കിലും കട്ട് ചെയ്യാം. ശബ്ദം അങ്ങനെ മുറിച്ചുമാറ്റാനാവില്ലല്ലോ. ലോഡിങ് നിര്‍ത്തിവെക്കാനും പറ്റില്ല. അതുകൊണ്ട് ആ ശബ്ദം ഉള്‍പ്പെടുത്തിത്തന്നെ ഷൂട്ട് ചെയ്തു. സാധാരണ ഇങ്ങനെയുള്ള അവസരങ്ങളില് രണ്ടാമത് ചെയ്യാറുണ്ട്. പക്ഷേ, അരവിന്ദന് ആ ബഹളം നല്ലപോലെ ഇഷ്ടപ്പെട്ടു. ചില ആളുകള് ചോദിച്ചു എങ്ങനെയാണ് സിങ്ക് സൗണ്ട് എടുത്തതെന്ന്. സത്യത്തില് ആദ്യം അത്ര തൃപ്തി തോന്നിയിരുന്നില്ല.ടി കൃഷ്ണനുണ്ണി പറയുന്നു.\nT krishnanunni about mohanlal’s vasthuhara movie\nRelated Topics:Featured, Mohanlal, t krishnanunni, vasthuhara


റവന്യൂ ജില്ലാ സ്‌കൂള് കായികമേള കിരീടം ചൂടി തൊടുപുഴ സബ് ജില്ല :: Janmabhumi Daily\nTuesday 17 October 2017 8:35 pm IST\nതൊടുപുഴ: തൊടുപുഴ മുതലക്കോടം സെന്റ് ജോര്‍ജ് ഹയര്‍സെക്കണ്ടറി സ്‌കൂളില് നടന്ന റവന്യൂ ജില്ലാ സ്‌കൂള് കായികമേളയില് തൊടുപുഴ സബ്ജില്ല 329 പോയിന്റോടെ ഒന്നാമതെത്തി.151 പോയിന്റുമായി കട്ടപ്പന സബ്ജില്ലയാണ് രണ്ടാം സ്ഥാനത്ത്. 145 പോയിന്റുമായി അടിമാലി സബ് ജില്ല മൂന്നാം സ്ഥാനം കരസ്ഥമാക്കി. നെടുങ്കണ്ടം സബ് ജില്ലയാണ് 37 പോയിന്റോടെ നാലാമതെത്തിയത്. സ്‌കൂളുകളുടെ മുന്നേറ്റം പരിശോധിച്ചാല് വണ്ണപ്പുറം എസ്എന്‍എം സ്‌കൂളാണ് 272 പോയിന്റ് നേടി ഒന്നാമതെത്തിയത്. എന്‍ആര് സിറ്റി ഹയര്‍സെക്കണ്ടറി സ്‌കൂള് 78 പോയിന്റ് നേടി രണ്ടാമതെത്തി. ഇരട്ടയാര് എസ്.റ്റി ഹയര്‍സെക്കണ്ടറി സ്‌കൂളാണ് 70 പോയിന്റോടെ മൂന്നാമതെത്തിയത്. കഴിഞ്ഞയാഴ്ച എന്‍ആര് സിറ്റി ഹയര്‍സെക്കണ്ടറി സ്‌കൂളിലാണ് ജില്ലാ സ്‌കൂള് കായികമേള ആരംഭിച്ചത്. മഴ ശക്തമായതിനെത്തുടര്‍ന്ന് തൊടുപുഴ മുതലക്കോടം സെന്റ് ജോര്‍ജ് സ്‌കൂളിലേക്ക് മത്സരം മാറ്റുകയായിരുന്നു. ഇന്നലെ തൊടുപുഴയില് മത്സരം ആരംഭിച്ചപ്പോള് മുതല് ശക്തമായ മഴയായിരുന്നു. മഴയെ അവഗണിച്ചാണ് മത്സരങ്ങള് വൈകിട്ടോടെ പൂര്‍ത്തിയാക്കിയത്.\nറവന്യൂ ജില്ലാ സ്‌കൂള് കായികമേള. പത്തനംതിട്ട സബ് ജില്ല മുന്നേറുന്നു\nറവന്യൂ ജില്ലാ സ്‌കൂള് കായികമേളആലപ്പുഴ സബ് ജില്ല മുന്നില്\nറവന്യൂ ജില്ലാ കായികമേള: കാഞ്ഞിരപ്പള്ളിതന്നെ\nറവന്യൂ ജില്ലാ സ്‌കൂള് കായിക മേള കിരീടം കോതമംഗലത്തിന്


ഹജ്ജോര്‍മയിലെ ബിതാഖത്തും ഫോര്‍ട്ടീഫോര് വിസയും – Urava\nഹജ്ജോര്‍മയിലെ ബിതാഖത്തും ഫോര്‍ട്ടീഫോര് വിസയും\nഹൈദ്രൂസ് കുട്ടി സ്വലാത്ത് നഗര്\nമണ്ണിനാലുണ്ടാക്കിയ ചുമരില് ഓലയും തടുക്കും മേഞ്ഞുണ്ടാക്കിയ കൂരകള്…ചക്കര ചായയും ചക്കരക്കിഴങ്ങും കൂട്ടി നാസ്തയും….കഞ്ഞിയും ചക്കക്കൂട്ടാനും കൂട്ടി ഉച്ച ഭക്ഷണവും… ചോറും പുമ്മുളുവും കൂട്ടി രാത്രി ഭക്ഷണവും കഴിച്ച കാലം….\nഈ വറുതിക്കാലത്തില് നിന്ന് കരകയറാന് വേണ്ടിയാണ് ഞാനും ബാപ്പനുക്കയും സംഘവും സാഹസിക യാത്രക്കൊരുങ്ങുന്നത്. 1975-76 കാലഘട്ടങ്ങളില് മേല്‍മുറിയില് നിന്ന് കുറേപേര് ഹജ്ജിന് യാത്ര തിരിക്കുകയും അവിടെ ജോലി ലഭിക്കുകയും ജീവിതത്തിന് കരപറ്റാന് കഴിയുകയും ചെയ്തുവെന്നതാണ് ഈ യാത്രക്കുള്ള പ്രേരകം. നേര്‍സാക്ഷ്യങ്ങള് മുന്നിലുള്ളപ്പോള് ഇതാണ് തക്ക അവസരമെന്നുറച്ചുകൊണ്ടാണ് 1977ല് ഹജ്ജിന് ലക്ഷ്യം വെച്ച് മലപ്പുറം കലക്ട്രേറ്റില് നിന്നും ഹജ്ജ് അപേക്ഷ ഫോറം വാങ്ങുന്നത്. ആവശ്യ വിവരങ്ങളെല്ലാം കൂട്ടിച്ചേര്‍ത്ത് മൂന്നൂറ് രൂപയുടെ ബാങ്ക് ഡ്രാഫ്റ്റ് അടച്ച് ഫോറം തിരികെ അയക്കുമ്പോള് യാത്രാ ചിലവിനാവശ്യമായി കാശൊന്നും തന്നെ കരുതിയിരുന്നില്ല. അതിനുള്ള വകയില്ലായിരുന്നു എന്നതുകൊണ്ട് തന്നെ. ഇവിടത്തെ ജീവിതം മെച്ചപ്പെടണമെങ്കില് കടല്‍കടന്നെപറ്റൂ എന്ന നിര്‍ബന്ധബുദ്ധിയും കൂടെയായപ്പോള് ഉപ്പാന്റെ പേരിലുള്ള സ്ഥലം വിറ്റ് കാശാക്കി. കപ്പല് ബുക്ക് ചെയ്യാനുള്ള മൂവ്വായിരം രൂപയും കൈയില് കരുതേണ്ട ആറായിരം രൂപയും(യാത്ര ചെയ്യുമ്പോള് നിശ്ചിത റിയാല് കൈവശമുണ്ടാകണമെന്നുണ്ടായിരുന്നു) മൊത്തം ഒമ്പതിനായിരം രൂപ. അന്ന് റിയാലിന് ഇന്ത്യന് കറന്‍സിയുടെ രണ്ടര രൂപയുടെ മൂല്യമാണുണ്ടായിരുന്നത്. കുറച്ചുദിവസങ്ങള്‍ക്കുശേഷം പോസ്റ്റ്മാന് കമ്പിയുമായി വീട്ടിലെത്തി. അടങ്ങാത്ത പ്രതീക്ഷയോടെയായിരുന്നു ആ കമ്പി സ്വീകരിക്കുന്നതും തുറന്നുനോക്കുന്നതും. സൗദി ഗവണ്‍മെന്റിന്റെ സീല് വെച്ച് അപേക്ഷ ഫോറം ഹജ്ജിന് അനുമതിലഭിച്ച രേഖയായി ബോംബെ മുസാഫര് ഖാന മുഖാന്തിരം തിരിച്ചെത്തിയിരിക്കുന്നു. എന്റെ ജീവിതത്തില് സന്തോഷത്തിന്റെ മിഴികണങ്ങള് നിയന്ത്രണംവിട്ട ദിവസങ്ങളിലൊന്നായിരുന്നു അന്ന്. കുടുംബത്തില് സന്തോഷമെത്തിയ പ്രതീതി അപ്പോള് തന്നെ നിഴലിച്ചുനിന്നതുപോലെ തോന്നിച്ചിരുന്നു. കമ്പിക്കു പിന്നാലെയായി ഹജ്ജ് വിസയും ലഭിച്ചു.(ഇന്നത്തെ റേഷന് കാര്‍ഡ് പോലെയുള്ള കാര്‍ഡ്). ഒറിജിനല് വിസ എനിക്കുണ്ടായിരുന്നെങ്കിലും അന്നത്തെ പ്രധാനമന്ത്രി ഇന്ദിരാഗാന്ധിയുടെ തീരുമാനത്താല് അതില് സൗദി അറേബ്യയുടെയും ആഫ്രിക്കയുടെയും പേര് ഇല്ലായിരുന്നതിനാല് ഉപകാരമില്ലാത്തതുപോലെയായി. (ശേഷം മൊറാര്‍ജി ദേശായി ഇന്ത്യന് പ്രധാനമന്ത്രിയായി ചുമതലയേറ്റപ്പോള് സൗദി അറേബ്യയെ വിസയില് ചേര്‍ക്കുകയും ചെയ്തു)\nടെലഫോണ് സൗകര്യം വിരളമായിരുന്ന കാലമായിരുന്നതിനാല് ബന്ധുക്കളോട് പൂര്‍ണ്ണമായ രീതിയില് യാത്രപറയാന് കഴിയാതെവന്നു. അങ്ങാടിയിലെ(സ്വലാത്ത് നഗര്) മരക്കാര് ഹാജിയുടെ തുണിഷോപ്പില് മാത്രമായിരുന്നു ടെലഫോണ് സൗകര്യം ഉണ്ടായിരുന്നത്. 204 ആയിരുന്നു ആ ടെലിഫോണിന്റെ നമ്പര്. ടെലഫോണിന് പുറമെ ആലത്തൂര്‍പടിയിലെ തപാല് സൗകര്യവും യാത്രപറച്ചിലിന് ഉപയോഗപ്പെടുത്തിയെങ്കിലും സന്ദേശം എത്തിച്ചേരുന്നതിലെ കാലതാമസം അതിനും വിലങ്ങായി നിലകൊണ്ടു.\nകപ്പല് ബുക്ക് ചെയ്യുമ്പോള് രണ്ട് ക്ലാസുകളായിട്ടാണ് ബുക്ക് ചെയ്യുക. ട്രക്കിനും ഫസ്റ്റ് ക്ലാസിനും. ട്രക്കിന് 2500 രൂപയും ഫസ്റ്റ് ക്ലാസിന് 4000 രൂപയുമായിരുന്നു ടിക്കറ്റുണ്ടായിരുന്നത്. ഫസ്റ്റ് ക്ലാസ് പൂര്‍ത്തിയായിരുന്നെങ്കിലും ഞങ്ങള് രണ്ടാളുകളായി ട്രക്കിന്റെയും ഫസ്റ്റ് ക്ലാസിന്റെയും തുക കൂട്ടികെട്ടിയാണ് തുക(6500) അടച്ചത്. വെയ്റ്റിംഗ് ലിസ്റ്റില് അകപ്പെട്ട് ആര്‍ക്കെങ്കിലും ഫസ്റ്റ് ക്ലാസിന് നറുക്ക് വീഴാം എന്ന പ്രതീക്ഷയിലായിരുന്നു അങ്ങനെ ചെയ്തത്. ഓഗസ്റ്റ് ഒന്നിന് ബോംബയില് നിന്ന് പുറപ്പെടുന്ന ആദ്യ ഹജ്ജ് കപ്പലിലാണ് ഞങ്ങള്‍ക്ക് സീറ്റ് ലഭിച്ചത്. ബോംബേയിലേക്ക് മൂന്ന് ദിവസത്തെ യാത്രാദൂരമുള്ളതിനാല് ജൂലൈ 25ന് വീട്ടില് നിന്നും ഇറങ്ങേണ്ടതുണ്ടായിരുന്നു. തലേദിവസം വീട്ടില് പ്രത്യേക മൗലിദ് സദസ്സ് സംഘടിപ്പിച്ച് ഞങ്ങള്‍ക്ക് യാത്രയപ്പ് നല്‍കി. 25-ാം തിയ്യതി സുബഹിക്ക് യാത്രപറഞ്ഞ് ഞങ്ങള് ഇറങ്ങി. കോഴിക്കോട് നിന്നും ട്രെയിന് മാര്‍ഗമാണ് ബോംബെയിലേക്കുള്ള യാത്രയെന്നതിനാല് നാട്ടില് നിന്ന് ജീപ്പ് വിളിച്ചാണ് കോഴിക്കോട്ടെത്തിയത്. കൂടെ അടുത്ത ബന്ധുക്കളുമുണ്ടായിരുന്നു. പച്ചപ്പിന്റെ നാട്ടില് നിന്ന് അക്കരപ്പച്ച തേടി ഈത്തപ്പനയുടെ നാട്ടിലേക്കുള്ള യാത്രയയപ്പായിരുന്നു. റെയില്‍വേ സ്റ്റേഷനില് നിന്ന് ബന്ധുക്കള് ഈറനണിഞ്ഞ മിഴികളാലും ഇടറിയ ശബ്ദത്താലും ഹൃദയങ്ങള് തമ്മിലടുത്തുള്ള ആലിംഗനത്താലും യാത്രപറഞ്ഞ് തിരിച്ച് മടങ്ങി. മുന്‍ഗാമികള് സന്തോഷത്തോടെ തിരിച്ചുവന്നെങ്കിലും അപകടം പതിയിരിക്കുന്ന മാര്‍ഗമാണല്ലോ യാത്രക്ക് തിരഞ്ഞെടുത്തിട്ടുള്ളതെന്ന ഹൃദയവികാരത്തിന്റെ പ്രകടനങ്ങളായിരുന്നു ഇവയെല്ലാംതന്നെ.\nസ്റ്റേഷനില് സഹയാത്രികരായി പെരുത്ത് ഹാജിമാര് ഉണ്ടായിരുന്നു. അവരെല്ലാം സീറ്റ് തിരയുന്ന തിരക്കിലാണ്. ഞങ്ങള് ടിക്കറ്റ് എടുക്കാനിരിക്കുമ്പോഴാണ് ടിക്കറ്റ് തീര്‍ന്ന വിവിരമറിയുന്നത്. എന്തുചെയ്യണമെന്നറിയാതെ നില്‍ക്കുമ്പോഴാണ് ഒരു പോര്‍ട്ടര് വന്ന് ഞങ്ങളെ സഹായിച്ചത്. തുക അല്‍പ്പം അധികമാവുമെങ്കിലും മംഗലാപുരത്തിനിന്നുമുള്ള ടിക്കറ്റ് എടുത്താല് സീറ്റ് ലഭ്യമാവുമെന്നും ടിക്കറ്റ് ഞാനെടുത്തുതരാമെന്നും പറഞ്ഞ്, ഞങ്ങള്‍ക്ക് വേണ്ട സൗകര്യങ്ങളെല്ലാം സമയബന്ധിതമായി ഇടപെട്ട് റെഡിയാക്കി തന്ന ആ പരസഹായം ഇന്നും കണ്‍മുന്നില് തെളിമയോടെ നില്‍ക്കുന്നുണ്ട്. ഞങ്ങള് ട്രയിന് കയറി, മൂന്ന് ദിവസത്തെ യാത്രാവൈദൂരമുണ്ടായിരുന്നു ബോംബെയിലേക്ക്. ഫസ്റ്റ് ക്ലാസ് യാത്രയായതിനാല് കൂടുതല് ക്ഷീണവും വൈമനസ്യവുമൊന്നും യാത്രയില് വന്നുപെട്ടില്ലായിരുന്നു. വിദേശത്ത് പോകുമ്പോള് ആവശ്യസാധനങ്ങളും ഭക്ഷ്യസാധനങ്ങളും കൈയില് കരുതാറുള്ളത് പോലെ നീളം കൂടിയ ഇരുമ്പ് പെട്ടിയില് നെല്ല് കുത്തിയ അരിയും അവില് വറുത്തതും സാധാ അരിയും ഉണക്കസ്രാവുമെല്ലാം അടിക്കിയൊതുക്കിവെച്ച് സൂക്ഷിച്ചിരുന്നു. ജൂലൈ ഇരുപത്തിയെട്ടിനാണ് ഞങ്ങള് ബോംബെയില് ട്രെയിന് ഇറങ്ങുന്നത്. നേരെ മുസാഫര് ഖാനയിലേക്ക് ആനയിക്കപ്പെട്ടു. അടുത്തമാസം ഒന്നിനാണ് കപ്പല്. അതിനാല് മുസാഫര് ഖാനയില് നാല് ദിവസം താമസിക്കേണ്ടതായി വന്നു. ഹാജിമാര്‍ക്കുള്ള എല്ലാ സൗകര്യങ്ങളും അവിടം സജ്ജമാക്കിയിട്ടുണ്ടായിരുന്നതിനാല് പെട്ടിയിലെ ഭക്ഷ്യസാധനങ്ങള് പുറത്തെടുക്കേണ്ടതായി വന്നില്ല.\n(ഹൈദ്രോസ് കുട്ടി സ്വലാത്ത് നഗര്)\nചരക്ക് സര്‍വ്വീസ് കപ്പലായി ഓടിക്കൊണ്ടിരുന്ന ഇന്ത്യന് കപ്പലുകളായ അക്ബര്, മുഹമ്മദിയ്യ എന്നീ കപ്പലുകള്‍ക്കാണ് ഹജ്ജ് സര്‍വ്വീസ് ചുമതലയുള്ളത്. ഹജ്ജ് സീസണില് ആവശ്യമായ സീറ്റുകളും യാത്രാസൗകര്യങ്ങളും സജ്ജീകരിച്ചാണ് ഈ കപ്പലുകള് സര്‍വ്വീസ് തുടരുന്നത്. മുസാഫര് ഖാനയില് നിന്ന് കുതിരവണ്ടി മാര്‍ഗം ഞങ്ങള് ബോംബെ തുറമുഖത്തെത്തി. ആദ്യം പുറപ്പെടുന്ന മുഹമ്മദിയ്യ കപ്പലിലാണ് ഞങ്ങള്‍ക്ക് ടിക്കറ്റ് ലഭിച്ചിട്ടുള്ളത്. ടിക്കറ്റിന് അപേക്ഷിച്ചപ്പോള് കൂട്ടിക്കെട്ടി കൊടുത്തതിനാല് എനിക്ക് ഫസ്റ്റ് ക്ലാസിലാണ് സീറ്റ് ലഭിച്ചത്. സഹയാത്രികരായി ആ കപ്പലില് ആയിരത്തിഅഞ്ഞൂറില് പരം ഹാജിമാരുണ്ടായിരുന്നു. രാവിലെ പത്തിന് തുടങ്ങിയ ഹാജിമാരുടെ പ്രവേശനം വൈകുന്നേരം മൂന്നുമണിവരെ നീണ്ടുനിന്നു, ഇന്നത്തപ്പോലെ മെച്ചപ്പെട്ട സൗകര്യങ്ങളില്ലാത്തതിനാലായിരുന്നു അത്രയും സമയമെടുത്തത്. യാത്ര തുടങ്ങി. മുകളിലത്തെ നിലയിലായിരുന്നു ഫസ്റ്റ് ക്ലാസ് സെറ്റ് ചെയ്തിരുന്നത്. റൂമുകളായി തരംതരിച്ച് ഒരോ റൂമിലും രണ്ടുപേര് വീതമാണ് സീറ്റിംഗ് കപ്പാസിറ്റി. റൂമുകള് തമ്മില് ആസ്പറ്റോസില് നെട്ടുംബോര്‍ട്ടും ഉറപ്പിച്ചായിരുന്നു വേര്‍തിരിച്ചിരുന്നത്. എട്ട് ദിവസത്തെ യാത്രാദൂരമാണ് ജിദ്ദയിലേക്കുണ്ടായിരുന്നത്. ആയതിനാല് തന്നെ യാത്രക്കാര്‍ക്കവശ്യമായ ഭക്ഷണസൗകര്യം, ഹോസ്പിറ്റല് സൗകര്യം, ആരാധനാ സൗകര്യം, പ്രാഥമിക കര്‍മ്മത്തിനുള്ള സൗകര്യമെല്ലാം കപ്പലില് പ്രത്യേകം സജ്ജീകരച്ചിട്ടുണ്ടായിരുന്നു. ഫസ്റ്റ് ക്ലാസ് യാത്രക്കാര്‍ക്ക് ഇവകളിലെല്ലാം പ്രത്യേക പരിഗണ ലഭിച്ചിരുന്നു. ചിക്കന് ബിരിയാണിയും ആട് ബിരിയാണിയുമെല്ലാം ലഭിച്ചിരുന്നു. എന്നെ സംബന്ധിച്ചിടത്തോളം അറുത്ത ആടിനെ സല്ലാജില്(റഫ്രിജറേറ്റര്) സൂക്ഷിക്കുന്ന രീതി നവ്യാനുഭവമായിരുന്നു. അക്കാലത്ത് സല്ലാജോ, ആടിനെ അറുക്കുന്ന സമ്പ്രദായമോ ഒന്നുംതന്നെ നാട്ടുനടപ്പായില്ലായിരുന്നു. ഓര്‍ഡിനറി ക്ലാസിലുള്ളവര്‍ക്ക് ചോറും ചപ്പാത്തിയും പരിപ്പുകറിയുമെല്ലാമാണ് ലഭിച്ചിരുന്നത്. നാട്ടുസാഹചര്യത്തില് ഇവയും മുന്തിയ ഭക്ഷണം തന്നെയായിരുന്നു.\nയാത്രയിലെ നാലാം ദിവസമെന്നാണോര്‍ക്കുന്നത്. കുട്ടിക്കാലത്ത് കഥയായി കേട്ടിരുന്നത് യാഥാര്‍ത്ഥ്യമായി സംഭവിച്ചിരിക്കുന്നു. സഹയാത്രികനായുണ്ടായിരുന്ന ഒരു മലയാളി ഹാജിക്ക് ശ്വാസതടസ്സം അനുഭവപ്പെട്ടു. കപ്പലില് സജ്ജീകരിച്ച ഹോസ്പിറ്റല് സൗകര്യം ഉപയോഗപ്പെടുത്തിയെങ്കിലും ആരോഗ്യം വീണ്ടെടുക്കാന് കഴിഞ്ഞില്ല. അദ്ദേഹം അല്ലാഹുവിന്റെ വിളിക്ക് അടിമപ്പെട്ടു. കപ്പല് അധികൃതര് മരണാനന്തര കര്‍മ്മങ്ങള് ചെയ്തു. കുളിപ്പിച്ച്, കഫന് ചെയ്ത്, മയ്യിത്ത് നിസ്‌കാര ശേഷം ജനാസ, പ്രത്യേകം സജ്ജീകരിച്ച പെട്ടിയിലാക്കി കപ്പിയുടെ സഹായാത്താല് കടലിലേക്കിറക്കി. ഞങ്ങളെല്ലാം ആ രംഗം ആശങ്കയോടെയാണ് നോക്കിനിന്നത്. വെള്ളത്തിലെത്തിയപ്പോള് പെട്ടിയുടെ അടിഭാഗം തുറക്കപ്പെടുകയും ജനാസ വെള്ളത്തിലേക്ക് താഴുകയും ചെയ്തു. നെട്ടലോടെയാണ് ആ രംഗം വീക്ഷിച്ചിരുന്നത്. യാത്രയില് ആര്‍ക്കും സംഭവിച്ചേക്കാവുന്ന ഒന്നാണല്ലോയെന്നോര്‍ത്തായിരുന്നു കൂടുതല് ഭയന്നത്. പിന്നീടുള്ള യാത്രയില് എന്തോ മാനസികമായി തളര്‍ത്തുന്നതുപോലെ അനുഭവപ്പെട്ടു. പുറം കടലിലേക്ക് ജനല്‍പാളിയിലൂടെ നോക്കാന് പോലും ഭയന്നു. ഇപ്പോള് കപ്പല് അല്‍പ്പം വേഗതകൂടിയതുപോലെ തോന്നിക്കുന്നു. തിരമാലകളെ വകഞ്ഞുമാറ്റി ലക്ഷ്യത്തിലേക്ക് കുതിച്ചുകൊണ്ടിരിക്കുകയാണ്. യാത്ര തുടങ്ങിയിട്ട് ഇന്നത്തേക്ക് അഞ്ച് രാത്രിയും ആറ് പകലും കഴിഞ്ഞുകടന്നിരിക്കുന്നു. സമയം സന്ധ്യയോടടുത്തു, പകലോന് ഞങ്ങളില്‍നിന്ന് മറഞ്ഞുകൊണ്ടിരിക്കുയാണ്. ആകാശഗംഗക്ക് ഇന്ന് അല്‍പ്പം ഇരുള് കൂടിയത് പോലെ തോന്നിക്കുന്നുണ്ട്. കാറ്റിന് ശക്തിവര്‍ധിച്ചുകൊണ്ടിരിക്കുന്നു, അതിന്റെ പ്രതിധ്വനി തിരമാലയിലും പ്രതിഫലിക്കുന്നുണ്ട്. കാറ്റും കോളും ശക്തിയോടെ ആഞ്ഞടിച്ചു. ഇരുള്‍മൂടിയ അന്തരീക്ഷത്തിന് പുറമെ ഹൃദയങ്ങളിലും ഇരുള്‍മൂടി. കപ്പല് ആടിയുലയുന്നത് ഞങ്ങള് അനുഭവിച്ചറിഞ്ഞു. ഭീതിയുടെ മുള്‍മുനയില് നില്‍ക്കുകയാണ്. കാറ്റിന് ശമനം കാണുന്നില്ല. പ്രഭാതത്തിലും നട്ടുച്ചക്കും ഒരു മാറ്റവുമില്ലാതെ തുടരുകതന്നെയാണ്. കപ്പലിന്റെ നിയന്ത്രണം വരുതിയിലാക്കാന് കപ്പിത്തന് കിണഞ്ഞുപരിശ്രമിക്കുന്നുണ്ടായിരുന്നു.\nഭീതിതമായി അന്തരീക്ഷം തുടങ്ങിയിട്ട് ഒരു ദിവസം പിന്നിട്ടു. രണ്ടാം ദിനവും പൂര്‍വ്വസ്ഥിതി കൈവരിക്കാതെ അന്തരീക്ഷം ഞങ്ങള്‍ക്കുമേല് കരിനിഴല് വിഴ്ത്തുകതന്നെയാണ്. പെടുന്നനെയുണ്ട് വളണ്ടിയര്‍മാരുടെ വിളംബരവും നാല് ഭഗത്തുനിന്നും വിസില് മുഴക്കവും കേള്‍ക്കുന്നു. അപകടം പതിയിരിക്കുന്നതായറിഞ്ഞു. വളണ്ടിയര്‍മാര് ഫസ്റ്റ് ക്ലാസ് ഏരിയയിലെത്തി ഓരോ റൂമിന്റെയും വാതില് മുട്ടി, അപകടം മണത്തറിഞ്ഞതിനാല് വാതിലുകള് ഝടുതിയില് തുറക്കപ്പെടുകയും ചെയ്തു. റൂമിലുള്ള ജാക്കറ്റ് കണിച്ച് തന്നു, എല്ലാവരോടും യുദ്ധകാലാടിസ്ഥാനത്തില് ധരിക്കാന് കല്‍പ്പിച്ചു. കപ്പല് തകരുകയാണെന്ന് എല്ലാവരും നിശ്ചയിച്ചുറപ്പിച്ചിരുന്നു. ജീവിതത്തിനും മരണത്തിനുടമിടയിലെ ദീര്‍ഘശ്വാസങ്ങളാല് അവിടം മുഖരിതമായി. അപായസൂചനകള് അറിയിക്കാനോ ചെറുബോട്ടുകളുടെ സഹായമോ ഇല്ലാത്ത കാലമായിരുന്നല്ലോ അന്ന്. യാത്രക്കാരെല്ലാം സ്വനിയന്ത്രണം കൈവരിക്കാന് ശ്രമിക്കുന്നുണ്ട്. ദിക്‌റുകള് ചൊല്ലുന്നുണ്ട്. പെട്ടെന്നൊരു ശബ്ദം ഞങ്ങളുടെ ശ്രദ്ധ തെറ്റിപ്പിച്ചു. കാര്യം തിരക്കിയപ്പോഴാണ് പിടികിട്ടിയത്. കപ്പലിന്റെ സൈഡ് പലക ഇളകിയിട്ടുണ്ടെന്നും അതിലൂടെ വെള്ളം അകത്തുകടന്നിട്ടുണ്ടെന്നായിരുന്നു അപായ സൂചന, വെള്ളം പുറംതള്ളാന് മോട്ടോര് പ്രവര്‍ത്തിപ്പിച്ചതിന്റെ ശബ്ദമാണ് ആ കേട്ടത്. യാത്രക്കാരുടെ വെപ്രാളം ഇരിട്ടിയായി. പലരും അങ്ങോട്ടുമിങ്ങോട്ടും അലക്ഷ്യമായി നടന്നുകൊണ്ടിരിക്കുന്നു. ദിക്‌റുകള് ചൊല്ലുന്നതിന്റെ ശബ്ദം ഉയര്‍ന്നുകൊണ്ടിരിക്കുന്നു. ഭീതിയുടെ നിഴലില് നിന്ന മൂന്ന് മണിക്കൂറുകള്‍ക്ക് വിരാമമിട്ട് സൂര്യന് ഞങ്ങളെ അഭിസംബോധന ചെയ്ത് ഉദിച്ചുയര്‍ന്നു. അപ്പോഴേക്കും കപ്പലിന്റെ പ്രവര്‍ത്തനം നേരെയാക്കി നിയന്ത്രണം കപ്പിത്താന്റെ വരുതിയിലെത്തിയിരുന്നു. അന്നത്തെ പ്രഭാതത്തിന് സാധാരണയില് കവിഞ്ഞ തെളിമയാണ് ഞങ്ങള്‍ക്ക് അനുഭവപ്പെട്ടത്. ജീവിതം തിരിച്ചുകിട്ടയതിന്റെ, ലക്ഷ്യത്തിലേക്കടുക്കാനിരിക്കുന്നതിന്റെ ശുഭസൂചനയായി തോന്നി. അപ്പോഴുണ്ട് ഒരു ഇന്ത്യന് വിമാനം ഞങ്ങള്‍ക്കുമുകളില് റോന്ത് ചുറ്റുന്നു. കാറ്റിലും കോളിലുംപെട്ട് ഞങ്ങളുടെ കപ്പലിന്റെ ദിശമാറിയുന്നതിനാല് നേര്‍ദിശ കാണിക്കാനെത്തിയതായിരുന്നു ഇന്ത്യന് വിമാനം. ദിശനേരായി എന്നുറപ്പായപ്പോള് വിമാനം പറന്നകന്നു. ഉടനെത്തന്നെ ക്യാപ്റ്റന്റെ വിളംബരം വന്നു, ദിശമാറി സഞ്ചരിച്ചതനാല് ജിദ്ദയിലെത്താന് രണ്ട് ദിവസംകൂടി അധികംവരുന്നതാണെന്നും, അതിനാല് കുടിവെള്ളം സൂക്ഷിച്ച് ഉപയോഗിക്കണമെന്നുമായിരുന്നു വിളംബരം.\nരണ്ടുദിവസത്തെ അധിക യാത്രയും കഴിഞ്ഞ് ജിദ്ദയിലെ മദീനത്തുല് ഹുജ്ജാജ് എന്ന സീ പോര്‍ട്ടില് കപ്പലിറങ്ങി. ഹൃദയം സന്തുഷ്ടനായിത്തുടങ്ങിയിരുന്നു. കഴിഞ്ഞ പതിനൊന്ന് ദിവസത്തെ ഓര്‍ക്കുമ്പോള് എങ്ങനെ സന്തോഷിക്കാതിരിക്കും. ജീവിതത്തില് അപ്രതീക്ഷിതമെന്ന് കരുതിയ പലകാര്യങ്ങളും സംഭവ്യമായ, ഇരുള് തടംകെട്ടിനിന്ന ദിനങ്ങള്!. സന്തോഷം അടക്കിപ്പിടിച്ച് ഞങ്ങള് മുതവ്വഫുമാരുടെ കൂടെ മുസാഫര് ഖാനയിലേക്ക് വാഹനം കയറി. അവിടെ ഞങ്ങള്‍ക്ക് നല്ല സ്വീകരണം ലഭിച്ചിരുന്നു. കപ്പലില് നിന്ന് ഉംറയുടെ ഇഹ്‌റാം ചെയ്തതിനാല് അടുത്ത ദിവസം തന്നെ മക്കയില് പോയി ത്വവാഫും സഅ്‌യും ചെയ്തു.\nപ്രാകൃത ശൈലിപൂണ്ട നഗരവും ഗ്രാമവീചികളുമായിരുന്നു അന്ന് അറേബ്യയെ സമ്പന്നമാക്കിയിരുന്നത്. ചരല്‍കല്ലുകളും പാറക്കെട്ടുകളും നിറഞ്ഞ പ്രദേശങ്ങള്, ഈത്തപ്പനത്തടി തൂണായും പട്ടയില് മണ്ണ് പൊത്തി മേല്‍ക്കൂരയായും നിര്‍മ്മിതമായ മലഞ്ചെരുവുകളിലെ കൂരകള് ഇതെല്ലാമായിരുന്നു അന്നത്തെ അറേബ്യ. ഹറമിനും ഇതേ രൂപംതന്നെയാണുണ്ടായിരുന്നത്. ഈത്തപ്പനത്തടിയാലുള്ള കൂറ്റന് തൂണുകളും ഈത്തപ്പനമട്ടല് വിരിച്ച് അതി•േല് മണ്ണ് തേച്ചുപിടിപ്പിച്ച മേല്‍ക്കൂരയുമൊക്കൊയായിരുന്നു ഹറം മസ്ജിദിന്റെ രൂപകല്‍പ്പന. ഭാഗികമായി വികസനം അങ്ങിങ്ങായി നടന്നുകൊണ്ടിരിക്കുന്നുണ്ടായിരുന്നു.\nഹജ്ജിന് ഇനിയും മൂന്ന് മാസം കാലതാമസമുള്ളതിനാല് എന്തെങ്കിലും ജോലി കിട്ടിയാല് കൊള്ളാമെന്നുണ്ടായിരുന്നു. അതു പ്രതീക്ഷിച്ചായിരുന്നു ഹറമിന്റെ മുന്‍ഭാഗത്ത് രാവിലെത്തന്നെ നിലയുറപ്പിച്ചിരുന്നത്. ജോലി ആഗ്രഹിക്കുന്നവര്‍ക്ക് നില്‍ക്കാന് ഹറമിന്റെ മുന്‍ഭാഗത്ത് പ്രത്യേക സ്ഥലമുണ്ടായിരുന്നു. ജോലിക്കാരെ ആവശ്യമുള്ളവര് അവിടെ വന്ന് ആളുകളെ കാറില് കയറ്റി ദിവസവേതനമുള്ള ജോലിക്ക് കൊണ്ടുപോകും. അങ്ങനെ നിന്ന എനിക്ക് ആലത്തൂര്‍പടിയിലെ ബഷീര് മുഹമ്മദിന്റെ കോണ്‍ട്രാക്ടിംഗ് വര്‍ക്കിലാണ് ജോലികിട്ടയത്. മുപ്പത് റിയാലായിരുന്നു ദിവസവേതനം. അവിടെവെച്ചാണ് കോണ്‍ക്രീറ്റ് മിക്‌സിംഗ് മെഷീന് ആദ്യമായി കാണുന്നത്. നമ്മുടെ നാട്ടില് അത്തൊരമൊരു മെഷീന് സ്വപ്‌നംപോലും കാണാത്ത കാലമായിരുന്നു അത്.\nദിവസജോലി ഉറപ്പില്ലാത്ത ജോലിയായതിനാല് സ്ഥിരജോലിക്ക് അവസരം അന്വേഷിക്കുന്നുണ്ടായിരുന്നു. ഒടുവിലല് ബലദിയ്യയില് (മക്ക മുന്‍സിപ്പാലിറ്റി) ജോലി ലഭിച്ചു. മുതവ്വഫയോട് അന്യായം പറഞ്ഞ് വിസ കൈയിലാക്കി ബലദിയ്യയില് ഏല്‍പ്പിക്കുകയും ദുല്‍ഖഅദ് ഒന്നിന് ജോലിയില് പ്രവേശിക്കുകയും ചെയ്തു. ജോലിയില് പ്രവേശിച്ച് മാസം തികഞ്ഞപ്പോള് ശമ്പളമായി രണ്ടായിരം രൂപ ലഭിച്ചു. പരിസരം മറന്ന് സന്തോഷത്തിന്റെ കണ്ണുനീര് പൊഴിച്ച സമയം. അന്നത്തെ രണ്ടായിരത്തിന് അത്രയും മൂല്യമുണ്ടായിരുന്നു. ആദ്യ ശമ്പളമായതിനാല് തുക മുഴുവനും ബാങ്കില് ഡ്രാഫ്റ്റ് അടച്ച് നാട്ടിലേക്ക് അയച്ചു.\nഹജ്ജിനുള്ള തയാറെടുപ്പുകള് തുടങ്ങാറായി. ദുല്‍ഹിജ്ജ ഏഴിന് ബലദിയ്യയില് നിന്ന് ലീവെടുത്തു. റൂമില് നിന്ന് ഇഹ്‌റാം ചെയ്തു. ഹജ്ജ് കര്‍മ്മത്തിനൊരുങ്ങി പുറപ്പെട്ടു. എട്ടാം തീയതി മിനായില് തമ്പടിച്ചു. മുതവ്വഫില് നിന്ന് പിരിഞ്ഞിരുന്നതിനാല് മിനായില് ഹാജിമാര്‍ക്ക് പ്രത്യേകം തയ്യാര് ചെയ്ത തമ്പില് സ്ഥാനം കിട്ടിയില്ല. ഇന്നത്തെപ്പൊലെയുള്ള ശീതികരിച്ച തമ്പുകള് അന്ന് സ്വപ്‌നമായിരുന്നു. കമ്പി ഫ്രയിമില് സീലപന്തല് മേല്‍കൂരയായാണ് തമ്പുകള് ഒരുക്കിയിരുന്നത്. തമ്പില്ലാത്തതിനാല് റോഡരികില് വൃക്ഷത്തൈകള്‍ക്ക് സംരക്ഷണമൊരക്കി ഗവണ്‍മെന്റ് സ്ഥാപിച്ച കമ്പികളും ഈത്തപ്പന തടിയുമെല്ലാം ഉപയോഗിച്ച് ബൗണ്ടറി നിര്‍മിക്കുകയും പുതപ്പും വിരിയും മേല്‍ക്കൂരയാക്കിയും താല്‍ക്കാലിക തമ്പ് നിര്‍മ്മിച്ച് അതില് ഞങ്ങള് രാപാര്‍ത്തു. നിര്‍ദ്ദിഷ്ട തമ്പ് അന്യമായതുപോലെ ഹാജിമാര്‍ക്കുള്ള ഭക്ഷണവും ഞങ്ങള് ലഭിച്ചില്ലായിരുന്നു. കത്തിയെരിയുന്ന ചൂടില്‍നിന്ന് അല്‍പ്പം ശമനം ലഭിച്ചെങ്കിലും എരിപിരികൊള്ളുന്ന വയറിന് ശമനം നല്‍കിയിട്ടായില്ലായിരുന്നു. കൈയില് കരുതിയ മണ്ണെണ്ണ സ്റ്റൗവും അരിയുമെല്ലാം ഉപയോഗിച്ച് കഞ്ഞിയുണ്ടാക്കി ക്ഷുത്തടച്ചു. അവിടങ്ങളില് അരി സുലഭമായി ലഭിച്ചിരുന്നതും ഞങ്ങള്‍ക്ക് തുണയായി. തിരുനബി പാഠത്തിന്റെ ഉത്തമമാതൃകയെന്നോണം അറബികളുടെ ആതിഥ്യമര്യാദയും ഒരുപരിധിവരെ ഞങ്ങള്‍ക്ക് സഹായകമായിട്ടുണ്ട്. ചില സമയങ്ങളില് അമീറുമാരുടെ നേതൃത്വത്തില് കണ്ടെയ്‌നറുകളില് ഭക്ഷണങ്ങള് വിതരണം ചെയ്തിരുന്നു. സബീല് റൊട്ടിയായിരുന്നു അധികവും.( എല്ലാവര്‍ക്കും സൗജന്യ വിതരണം). കവറില് റൊട്ടിക്കുപുറമെ സൈത്തൂന് എണ്ണയോ ഹലാവയോ ജുബ്‌നയോ(വെണ്ണ) കൂട്ടാനുണ്ടാവും. മറ്റു ചില സമയങ്ങളില് സബീലായിത്തന്നെ ബുഖാരി ചോറും കോഴിയുമെല്ലാം ലഭിച്ചിരുന്നു.\nപിറ്റേന്ന് പ്രഭാതം വിടര്‍ന്നത് പ്രത്യേക അനുഭൂതിയോടെയായിരുന്നു. ഇനി അറഫയിലേക്കാണ് യാത്ര. ഹജ്ജിന്റെ ഹൃദയമാണ് അറഫയെന്നതിനാലത്രയും ആ ബോധ്യം ഞങ്ങളില് തികട്ടിക്കൊണ്ടിരുന്നു. വര്‍ഗ്ഗ വര്‍ണ്ണ ഭാഷാ ലിംഗ ഭേദമന്യേ അസംഖ്യം ജനങ്ങള് അറഫയിലെ മഹാസംഗമത്തില് ഒരുമിച്ചുകൂടിയത്, ഇസ്‌ലാം ഉയര്‍ത്തിപ്പിടിക്കുന്ന മാനവിക മൂല്യത്തിന്റെ, സമത്വബോധത്തിന്റെ നേര്‍സാക്ഷ്യമായാണ് ഞങ്ങള് അനുഭവിച്ചറിഞ്ഞത്. വിവിധ രാജ്യാതിര്‍ത്തികള് കടന്നെത്തിയ അല്ലാഹുവിന്റെ അതിഥികള്, ജബല് അബീഖുബൈസില് നിന്ന് ഇബ്‌റാഹീം നബി ലോകജനതയെ ഹജ്ജിന് ക്ഷണിച്ചതിന് വിളികേട്ടവര് തോളുരുമ്മി അസ്പൃശ്യതയെയും വര്‍ണ്ണവിവേചനത്തെയും ഉള്‍ക്കൊള്ളാതെ ഒത്തൊരുമിച്ചുകൂടി അല്ലാഹുവിലേക്ക് കരങ്ങളുയര്‍ത്തിപ്പിടിച്ചിരിക്കുന്ന വിവര്‍ണ്ണാതീത സംഗമ ഭൂമികയായി അറഫമാറി. തിരക്കു മൂര്‍ധന്യാവസ്ഥ കൈവരിക്കാതിരുന്നതിനാല് നബി(സ്വഃ) തങ്ങള് അറഫാ പ്രഭാഷണം നടത്തിയ ജബലുറഹ്മയും സന്ദര്‍ശിക്കാന് ഭാഗ്യംലഭിച്ചു.\nഅറഫാ മഹാസംഗമവും കഴിഞ്ഞു. ഇനി മുസ്ദലിഫിയില് രാപാര്‍ക്കണം. മഗ്‌രിബ് നിസ്‌കാര ശേഷം മുസ്ദലിഫയെ ലക്ഷ്യമാക്കി നടന്നു. സന്ധ്യാനേരമായതിനാല് ക്ഷീണം അനുഭവപ്പെട്ടില്ല. ഉദ്ദേശം ഇശാഅ് നിസ്‌കാര സമയമായപ്പോഴേക്കും മുസദലിഫയില് എത്തിച്ചേര്‍ന്നു. അടുത്ത ദിവസം ജംറകളിലെറിയാനുള്ള കല്ല് പെറുക്കിയെടുക്കേണ്ടത് ഇവിടെവെച്ചാണ്. മൂന്ന് ജംറകളിലും എറിയാനുള്ള കല്ലുകള് ചരല്‍കല്ലുകള്‍ക്കിടിയില് നിന്നും വേര്‍ത്തിരിച്ചെടുത്ത് പ്ലാസ്റ്റിക് കവറിലാക്കി സൂക്ഷിച്ചു. രാപാര്‍ക്കാന് പ്രത്യേകം സജ്ജമാക്കിയ ഇടങ്ങളൊന്നുമില്ലാത്തതിനാല് മണലില് കിടന്നു. മുസ്ദലിഫയില് അല്‍പ്പസമയം രാപാര്‍ക്കലാണ് നിര്‍ബന്ധമെന്നും പ്രഭാതംവരെ രാപാര്‍ക്കലാണ് ഉത്തമമെന്നും പിന്നീടാണ് അറിയുന്നത്. ഹജ്ജിനെക്കുറിച്ചുള്ള അധികവിവരമില്ലാതിരുന്ന, ഇന്നത്തെപ്പോലെ ഹജ്ജ് ക്യാമ്പുകളും ട്രൂപ്പുകളും അന്യമായിരുന്ന കാലത്ത് ഹജ്ജിന്റെ വിവരങ്ങള് മനസ്സിലാക്കിയെടുത്തത് നാട്ടില് നിന്നും കൈയില് കരുതിയിരുന്ന ‘ഹജ്ജിന്റെ മനാസിഖ്’ എന്ന പുസ്തകത്തില് നിന്നായിരുന്നു. അതിലെ ഓരോ വരികളും സസൂക്ഷ്മം വായിച്ചെടുത്താണ് ഹജ്ജിനെക്കുറിച്ചുള്ള പ്രാഥമിക വിവരങ്ങള് കരഗതമാക്കുന്നത്. കപ്പലില് നിന്ന് പല ആവര്‍ത്തി വായിച്ചിരുന്നു. പുറമെ ഒരു ഉസ്താദിന്റെ ക്ലാസും കപ്പലില് ലഭിച്ചിരുന്നതിനാല് കര്‍മ്മങ്ങളെ കൂടുതല് പരിചയപ്പെടാന് മുതല്‍കൂട്ടായി. ഇതെല്ലാം ഓര്‍ക്കുമ്പോഴാണ് ഇപ്പോഴത്തെ ഹജ്ജ് ക്യാമ്പുകളുടെ പ്രസക്തിയും അതിനര്‍ഹരായവരുടെ മഹോന്നതിയുമോര്‍ത്ത് ഹൃദയവികാരം ഇളകാറുള്ളത്.\nജംറയിലെ കല്ലേറ് കര്‍മ്മവും കഴിഞ്ഞ് മിനാ പാലത്തിന്റെ തണലില് മൂന്ന് ദിവസം കഴിച്ചുകൂട്ടി. ശേഷമുള്ള ദിവസങ്ങളില് ഒഴിവുസമയം ഉപയോഗപ്പെടുത്തി ജിഅ്‌റാനത്തില് നിന്നും വാലീ ഫാത്വിമിയില് നിന്നുമെല്ലാം ഇഹ്‌റാം ചെയ്ത് ഉംറ നിര്‍വ്വഹിച്ചിട്ടുണ്ടായിരുന്നു. അന്ന് കഅ്ബാലയത്തിന് ചുറ്റും ഉദ്ദേശം എട്ട് മീറ്റര് ചുറ്റളവില് മാര്‍ബിള് പതിച്ചിട്ടുണ്ടായിരുന്നുള്ളൂ. അന്നത്തെ മികച്ച ടെക്‌നോളജി പ്രയോജനപ്പെടുത്തിയാണ് മിനുക്കുപണികള് ചെയ്തിരുന്നത്. ബാക്കി ഭാഗം ചരല്‍ഭൂമിയായിരുന്നു. വൈകുന്നേരം നാല് മണിവരെ തുറസായ രീതിയില് തന്നെയാണ് അതിന്റെ കിടപ്പ്. മാടപ്രാവുകള്, തീര്‍ത്ഥാടകര് എറിഞ്ഞിട്ട ധാന്യങ്ങല് കൂട്ടംകൂട്ടമായി അവിടങ്ങളില് കൊത്തിത്തിന്നുന്നത് പ്രത്യേക കാഴ്ചയാണ്. ധാന്യങ്ങള് വില്‍ക്കുന്ന ചെറിയ ദുക്കാനുകള് പരിസരങ്ങളില് നിലയുറപ്പിച്ചുണ്ടായിരുന്നു. പാക്കറ്റിന് 25,50 പൈസയൊക്കെയാണ് വില നിശ്ചയിച്ചിരുന്നത്. തീര്‍ത്ഥാടകരില് അധികപേരും ധാന്യങ്ങള്‍വാങ്ങി മാടപ്രാവുകള്‍ക്ക് ഇട്ടുകൊടുക്കുന്നതില് ആനന്ദം കണ്ടെത്തിയവരായിരുന്നു. മനുഷ്യന് പുറമെ, മറ്റുജീവജാലങ്ങള്‍ക്കും ഹറം നിര്‍ഭയത്വം നല്‍കുന്നുവെന്ന് ഇതിലൂടെ ഉള്‍വഹിക്കാന് സാധിച്ചു. വൈകുന്നേരം നാലുമണിയായാല് ഈ ചരല്‍ഭൂമിയില് പടം(കാര്‍പ്പറ്റ്) വിരിക്കപ്പെടും. ആലത്തൂര്‍പടിയിലെ ഒസ്സാന് മുഹമ്മദ് ഹാജി ഈ ജോലിയിലെ ഒരു അംഗമായിരുന്നു. രാത്രി എട്ടുമണിവരെയാണ് കാര്‍പ്പറ്റ് വിരിക്കുക. ശേഷം ഹറം പൂര്‍വ്വസ്ഥിതി കൈവരിക്കുകയും ചെയ്യും.\nഹജ്ജ് കഴിഞ്ഞ് നാട്ടിലേക്ക് തിരിക്കാത്തതിനാല് വിദാഇന്റെ ത്വവാഫും സഅ്‌യുമെല്ലാം ചെയ്തിരുന്നില്ല. റൂമില് തിരിച്ചെത്തി, അടുത്ത ജോലി അന്വേഷിച്ചതിന്റെ അടിസ്ഥാനത്തില് ഒരു ഹോട്ടല് ജോലി റെഡിയായിക്കിട്ടി. ആ സമയത്താണ് പാസ്‌പോര്‍ട്ടില് ഇന്ത്യയുടെ പേര് ചേര്‍ത്ത് പുതുക്കി വരുന്നത്. (ഹജ്ജിന് പുറപ്പെടുമ്പോള് പാസ്‌പോര്‍ട്ട് എടുക്കാന് പറ്റില്ലായിരുന്നു. ഹജ്ജിന്റെ വിസ മാത്രമെ കൈയില് കരുതാവൂ. ഞങ്ങള് ജോലികൂടെ ലക്ഷ്യം വെച്ചതിനാല് ഉദ്യോഗസ്ഥരുടെ കണ്ണുവെട്ടിച്ച് കണ്ണാടിയുടെ ഇരുമ്പ് ഫ്രെയിമിനുള്ളില് ഒളിപ്പിച്ചായിരുന്നു പാസ്‌പോര്‍ട്ട് വിദേശത്തേക്ക് കടത്തിയിരുന്നത്) തക്കം മനസ്സിലാക്കി ഇന്ത്യന് എംബസിയില് ചെന്നു, പാസ്‌പോര്‍ട്ടില് സീല്‍വെച്ചു. പുതുക്കിയതിന്റെ സ്ഥാനത്തായിരുന്ന എംബസിയുടെ ആ സീല്. ഹജ്ജ് ഉദ്ദേശിച്ചെത്തിയവര് തിരികെയുള്ളയുള്ള യാത്ര തുടങ്ങി. വിവിധ നാടുകളിലുള്ളവര് തമ്മില് മുസാഫഹത്ത് ചെയ്ത് യാത്ര പറയുന്നു. ഞങ്ങള് ജോലി അന്വേഷിച്ചവരായതിനാല് അവിടെ തന്നെ നിലയുറപ്പിച്ചു.\nജോലിക്കാര് നന്നേ കുറവായതിനാലും ജോലിക്കാരിലേക്ക് അത്യാവശ്യമായതിനാലും കുരുക്കുകളില്ലാതെ വിസ വിതരണം നടക്കുന്നുണ്ടായിരുന്നു. ഫോര്‍ട്ടീഫോര് വിസ എന്നായിരുന്നു അതിന്റെ പേര്. പുറമെ ബിതാഖ എന്ന പേരില് ഓരോ മേഖലയിലെ ജോലിക്കാര്‍ക്കും പ്രത്യേക തിരിച്ചറിയല് കാര്‍ഡും നല്‍കിയിരുന്നു. ഇതെല്ലാം ഞങ്ങള്‍ക്കും ലഭിച്ചതിനാല് ജോലിയില് സുഖമമായി പ്രവേശിച്ചു. ആയിടെ കുടൂംബക്കാരിലേക്ക് കത്തുകള് എഴുതാറുണ്ടായിരുന്നു. കത്ത് വീട്ടിലെത്തന് പതിനഞ്ച് ദിവസത്തെ കാലതാമസമുണ്ടായിരുന്നു. മുസാഫര് ഖാന വഴിതന്നെയായിരുന്നു കത്തുകളും അയച്ചിരുന്നത്. കുടുംബക്കാര് അയക്കുന്ന കത്ത് ഞങ്ങക്കെത്തിയിരുന്നത് ആലത്തൂര്‍പടിയിലെ കുഞ്ഞറമുഹാജിക്ക് അവിടെയുണ്ടായിരുന്ന കടയിലെ 2427 എന്ന പോസ്റ്റ് ബോക്‌സിലായിരുന്നു. രണ്ട് വര്‍ഷത്തെ ജോലിക്ക് ശേഷം 1979ല് വിദാഇന്റെ ത്വവാഫും സഅ്‌യും ചെയ്ത് നാട്ടിലേക്ക് തിരിച്ചു.\nഹൈദര് ഹാജിയോടൊപ്പമാണ് ഞാനും ഹജ്ജിനു തിരിക്കുന്നത്. നാട്ടിലെ അന്നത്തിനുള്ള ബുദ്ധിമുട്ടും കഠിന ദാരിദ്ര്യവും ഒരു പരിധിവരെ ഈ ഹജ്ജിനു നിദാനമായെന്നു പറയാം. യാത്രാ തയ്യാറെടുപ്പും യാത്രാനുഭവങ്ങളും ഏകദേശം ഹൈദര്‍ക്കയോട് സമാനം തന്നെ. ഇന്നത്തെ പോലെ എല്ലാവരും ഹജ്ജിനു പോകുന്ന കാലമല്ല അത്. ഉംറക്ക് മാത്രമായി പോകുക എന്ന സമ്പ്രദായം തന്നെ അന്നില്ല. ഇന്ന് ദിനം പ്രതി ആളുകള് ഉംറക്ക് പോകുകയാണല്ലോ.\nകടല്‍യാത്രയിലനുഭവപ്പെട്ട ഭീതിത രംഗങ്ങള് മറക്കാനാകുന്നില്ല. കപ്പല് പൊൡഞ്ഞതും ഒടുവില് വിമാനം വന്ന് വഴികാണിച്ചതും മറക്കാനാകുന്നില്ല. കപ്പല് യാത്രക്കിടെ യമനിലെ നിശ്ചിത സ്ഥലത്തിനു നേരെയെത്തിയള് അറിയിപ്പു ലഭിച്ചതു പ്രകാരം ഉംറക്ക് ഇഹ്‌റാം ചെയ്തു. മക്കയില് ഇന്നത്തെപോലെയുള്ള വികസനങ്ങളൊന്നും ദൃശ്യമായിരുന്നില്ല. കാര്യമായ ബില്‍ഡിംഗുകളൊന്നുമില്ല. സംസം കിണര് ആര്‍ക്കും കാണാവുന്ന രീതിയില് സൗകര്യമുണ്ടായിരുന്നു. സ്റ്റപ്പിറങ്ങി പോയാല് സംസം കുടിക്കാനും ബറക്കത്തിനു വേണ്ടി കുളിക്കാനും സൗകര്യമുണ്ടായിരുന്നു.\nഹജ്ജിനു മുമ്പു തന്നെ ജോലി തരപ്പെട്ടിരുന്നു. മിനാപാലത്തിന്റെ നിര്‍മാണ പ്രവൃത്തിയാലാണ് ആദ്യം ജോലി ലഭിച്ചത്. നിര്‍മ്മാണത്തിനാവശ്യമായ കല്ലുകളെത്തിച്ചുകൊടുക്കലായിരുന്നു ഞങ്ങുടെ ജോലി. മുളയാല് നിര്‍മിതമായ കുട്ട മാത്രം കണ്ടിരുന്ന ഞങ്ങള്‍ക്ക് അവടെനിന്ന് ലഭിച്ച ടയര് കുട്ട പുത്തനനുഭവമായിരുന്നു. ഇതിനുശേഷം ജയിലിലാണ് ജോലി കിട്ടിയത്. അവിടെ ക്ലീനിംഗും പോലീസിനാവശ്യമായെ കാര്യങ്ങള് ചെയ്യലുമായിരുന്നു ജോലി. ഏതു കുറ്റവാളിയെ പിടിച്ചാലും ആദ്യം അവിടെ കൊണ്ടുവരും. അവിടെനിന്ന് പരിചയമുളള പലരേയും നാട്ടിലെത്തിക്കാന് സഹായിക്കാനായി.\nആ വര്‍ഷത്തെ ഹജ്ജിനു ശേഷം വീണ്ടും അഞ്ചുവര്‍ഷം അവിടെ ജോലിക്കു നിന്നു. ആ അഞ്ച് വര്‍ഷവും എനിക്ക് ഹജ്ജ് ചെയ്യാനുമായി. അതിനു ശേഷമാണ് പിന്നീട് ഞാന് നാട്ടില് വരുന്നത്. അല്ലാഹുനിന്റെ തൗഫീഖ് കൊണ്ട് ഈ വര്‍ഷവും ഞാന് ഹജ്ജിനു പേകുന്നു. നാഥന് സ്വീകരിക്കട്ടേ..\n(കേട്ടെഴുത്ത്: സകരിയ്യ അദനി ആലത്തൂര്‍പടി ഫള്ല് അദനി കണ്ണമംഗലം, റാശിദ് അദനി വയനാട്)\nമാനം മുട്ടുന്ന സ്നേഹച്ചില്ലകൾ..\nആഴക്കടലിലെ സ്‌നേഹ തുരുത്തിന് മഅദിനിന്റെ സ്‌നേഹാദരം\nകാളങ്ങാടന് ബീരാന് കുട്ടി മുസ്‌ലിയാര്; സാഹിദായി ജീവിച്ച പണ്ഡിത വരേണ്യര്\nഹമീദ് ഹാജി ഇനി വിശ്രമിക്കട്ടെ


Monday 20 June 2011 10:42 pm IST\nന്യൂദല്‍ഹി: അഴിമതിക്കെതിരായ ലോക്പാല് ബില്ലിന്റെ കരട് രൂപീകരണ സമിതി യോഗത്തില് വീണ്ടും കടുത്ത ഭിന്നത. ലോക്പാല് പരിധിയില് പ്രധാനമന്ത്രിയെക്കൂടി ഉള്‍പ്പെടുത്തണമെന്ന ആവശ്യം ചര്‍ച്ച ചെയ്തില്ല. മിക്ക വിഷയങ്ങളിലും അഭിപ്രായ സമന്വയം ഉണ്ടായെന്ന് സര്‍ക്കാര് പ്രതിനിധികള് അവകാശപ്പെട്ടു. എന്നാല് നിര്‍ണായക പ്രശ്നങ്ങളില് അഭിപ്രായഭിന്നത തുടരുകയാണെന്ന് പൊതുസമൂഹ പ്രതിനിധികള് വ്യക്തമാക്കി. കരട് സമിതിയുടെ അവസാന യോഗം ഇന്ന് നടക്കും.\nഇന്നലത്തെ യോഗത്തില് 80-85 ശതമാനം പ്രശ്നങ്ങളും പരിഹരിക്കപ്പെട്ടതായി സര്‍ക്കാര് പ്രതിനിധിയും കേന്ദ്ര മാനവശേഷി വിഭവവകുപ്പ് മന്ത്രിയുമായ കപില് സിബല് അവകാശപ്പെട്ടു. മിക്ക വിഷയങ്ങളിലും അഭിപ്രായ സമന്വയം ഉണ്ടായതായി പൊതുസമൂഹ പ്രതിനിധികളായ അരവിന്ദ് കേജ്‌രിവാളും പ്രശാന്ത്ഭൂഷണും പറഞ്ഞു.\nഅണ്ണാഹസാരെയുടെ നേതൃത്വത്തിലുള്ള പൊതുസമൂഹ പ്രതിനിധികള് ഉന്നയിച്ച 40 വിഷയങ്ങളില് 11 എണ്ണത്തില് മാത്രമാണ് സര്‍ക്കാര് യോജിപ്പ് പ്രകടിപ്പിച്ചത്. പ്രധാനമന്ത്രിയെയും ഉന്നത ജുഡീഷ്യറിയെയും ബില്ലിന്റെ പരിധിയില് ഉള്‍പ്പെടുത്തുക, പാര്‍ലമെന്റിനുള്ളില് എംപിമാരുടെ പെരുമാറ്റം, പിന്തുടരേണ്ട സാമ്പത്തിക മാതൃക, സംസ്ഥാനതലത്തില് ലോകായുക്തയുടെ രൂപീകരണം, ബില് പരിധിയില് സിബിഐയെയും കൊണ്ടുവരിക തുടങ്ങിയ പ്രശ്നങ്ങളില് അഭിപ്രായ ഭിന്നത തുടരുകയാണ്. നിസ്സാര വിഷയങ്ങളില് മാത്രമാണ് സര്‍ക്കാര് ഭാഗത്തുനിന്ന് അനുകൂല സമീപനം ഉണ്ടായതെന്ന് യോഗത്തിനുശേഷം പൊതുസമൂഹ പ്രതിനിധി പ്രശാന്ത്ഭൂഷണ് പറഞ്ഞു. മൂന്നുമണിക്കൂര് നീണ്ട യോഗം നല്ലതായിരുന്നുവെന്ന് അണ്ണാ ഹസാരെ അഭിപ്രായപ്പെട്ടെങ്കിലും യോഗ തീരുമാനങ്ങള് വിശദീകരിക്കാന് പ്രശാന്ത് ഭൂഷണെയും മറ്റുള്ളവരെയും ചുമതലപ്പെടുത്തുകയായിരുന്നു. ലോക്പാലിനെ നീക്കം ചെയ്യാനും തെരഞ്ഞെടുക്കാനുമുള്ള നടപടിക്രമങ്ങള് ഇന്നലത്തെ യോഗത്തില് അഭിപ്രായഭിന്നത പ്രകടമാക്കിയ പുതിയ വിഷയങ്ങളായിരുന്നു. നിയമന സമിതിയില് സര്‍ക്കാര് ഉദ്യോഗസ്ഥരെയും രാഷ്ട്രീയക്കാരെയും കുത്തിനിറയ്ക്കണമെന്നായിരുന്നു സര്‍ക്കാര് നിലപാടെന്ന് ഭൂഷണ് ചൂണ്ടിക്കാട്ടി. എന്നാല് മുഖ്യ തെരഞ്ഞെടുപ്പ് കമ്മീഷണറെപ്പോലെ സ്വതന്ത്രവും വിശാലാടിസ്ഥാനത്തിലുമുള്ള സമിതി വേണമെന്നാണ് പൊതുസമൂഹത്തിന്റെ ആവശ്യം. പ്രധാനമന്ത്രി, സ്പീക്കര്, പാര്‍ലമെന്റിലെ ഇരുസഭകളുടെയും നേതാക്കള്, പ്രതിപക്ഷ നേതാക്കള്, ലോക്സഭാ സ്പീക്കര്, ആഭ്യന്തരമന്ത്രി, കാബിനറ്റ് സെക്രട്ടറി, സുപ്രീംകോടതിയിലെ ഒരു ജഡ്ജി, ഒരു ഹൈക്കോടതി ചീഫ് ജസ്റ്റിസ് എന്നിവരടങ്ങുന്ന തെരഞ്ഞെടുപ്പ് സമിതിയെയാണ് സര്‍ക്കാരിന് താല്‍പര്യമെന്ന് പൊതുസമൂഹ പ്രതിനിധിയായ അരവിന്ദ് കേജ്‌രിവാള് പറഞ്ഞു. സര്‍ക്കാര് നിര്‍ദ്ദേശിച്ച സമിതിയില് രാഷ്ട്രീയക്കാരെ കുത്തിനിറച്ചതിനെ അദ്ദേഹം ചോദ്യം ചെയ്തു. ലോക്പാലിനെ നീക്കുന്ന കാര്യത്തില് സുപ്രീംകോടതിയെ സമീപിക്കാന് തങ്ങള്‍ക്കുമാത്രമാണ് അധികാരമെന്ന നിലപാടാണ് കേന്ദ്രത്തിന്റേത്. എന്നാല്, ഇതിനായി ആര്‍ക്കും സുപ്രീംകോടതിയെ സമീപിക്കാന് കഴിയണമെന്നാണ് പൊതുസമൂഹത്തിന്റെ ആവശ്യം.\nപൊതുസമൂഹ പ്രതിനിധികളില് ഒരാളും കര്‍ണാടക ലോകായുക്തയുമായ ജസ്റ്റിസ് സന്തോഷ് ഹെഗ്ഡെ യോഗത്തില് പങ്കെടുത്തില്ല. അദ്ദേഹം ഇന്നത്തെ യോഗത്തിന് എത്തുമെന്ന് കേജ്‌രിവാള് പറഞ്ഞു.\nലോക്പാലിന്റെ മാതൃകയെക്കുറിച്ചും ചര്‍ച്ച നടന്നു. 236 ജീവനക്കാരുള്ള കേന്ദ്ര വിജിലന്‍സ് കമ്മീഷനില് അഴിമതിക്കാര് ഏറെയുണ്ടെന്ന് പൊതുസമൂഹ പ്രതിനിധികള് ചൂണ്ടിക്കാട്ടി. എന്നാല് 7000ത്തിലേറെ ജീവനക്കാരുള്ള ദല്‍ഹി മെട്രോ മികച്ച രീതിയില് പ്രവര്‍ത്തിക്കുകയും ചെയ്യുന്നു. ഇന്ത്യന് റെയില്‍വേയിലെ ഒട്ടേറെ ജീവനക്കാര് ഇവിടെ ഡെപ്യൂട്ടേഷനില് പ്രവര്‍ത്തിക്കുന്നുണ്ട്. റെയില്‍വേയില് അഴിമതിയുണ്ടെങ്കിലും ദല്‍ഹി മെട്രോയില് അതുണ്ടാവാത്തതിനു കാരണം ശക്തമായ സംവിധാനമാണെന്ന് അവര് ചൂണ്ടിക്കാട്ടി. കൃത്യമായ ഈ സംവിധാനം ദല്‍ഹി മെട്രോ മേധാവി ഇ. ശ്രീധരന് കോര്‍പ്പറേഷന് വിട്ടാലും തുടരും. അഴിമതി ഉണ്ടാവുകയുമില്ലെന്ന് കേജ്‌രിവാള് പറഞ്ഞു.


കോണ്‍ഗ്രസിന്റെ തൊണ്ടകടി | Editorial | Deshabhimani | Wednesday Jan 10, 2018\nതൊണ്ടകടി പ്രത്യേക തരം അസുഖമാണ്. പനമ്പള്ളിയുടെ തൊണ്ടകടി എന്ന ശീര്‍ഷകത്തില് കൌമുദിയില് പത്രാധിപര് കെ ബാലകൃഷ്ണന് ഒരു മുഖപ്രസംഗമെഴുതിയിരുന്നു. ... പ്രാണഭയത്തോടെ പ്രതിപക്ഷത്തെ ആക്രമിക്കുമ്പോഴാണ് പനമ്പള്ളി ശൈലി വിശ്വരൂപം കൊള്ളുന്നത്. പിന്നെ ഉപമകളുടെ ഒരു ഘോഷയാത്രയാണ്. രാഷ്ട്രീയ സംഘടനകളെ മദാലസയായ വേശ്യകളായും രാഷ്ട്രീയനേതാക്കളെ കരുണയിലെ ചെട്ടിയാന്മാരായും അദ്ദേഹം കണ്ടുതുടങ്ങി. അദ്ദേഹത്തിന്റെ ഉപമകള്‍ക്ക് അങ്ങനെയൊരു പ്രത്യേക വാസനയുണ്ട്. എങ്ങനെയുണ്ടായതെന്ന് നിശ്ചയമില്ല. പക്ഷേ, നാക്കിലാദ്യമൂറുന്നത് വേശ്യാഗൃഹത്തെ ചുറ്റിപ്പറ്റിയുള്ള ഉപമയായിരിക്കും.’കെ ബാലകൃഷ്ണന്റെ ഈ വാക്കുകള്‍ക്ക് കാലികപ്രസക്തിയുണ്ടാകുന്നത് കോണ്‍ഗ്രസിന്റെ അഭിനവ നേതാക്കളും നേതൃത്വമാകെത്തന്നെയും ഈ നാടിന്റെ ചരിത്രത്തിനും സംസ്കാരത്തിനും നേരെ തുടര്‍ച്ചയായി നടത്തുന്ന നികൃഷ്ടമായ കടന്നാക്രമണത്തിന്റെ പശ്ചാത്തലത്തിലാണ്. എ കെ ജിയെയും സുശീല ഗോപാലനെയും പോരാളികളെ ഭരണകൂടത്തിന്റെ ദംഷ്ട്രകളില്‍നിന്ന് ഒളിപ്പിച്ചുവച്ച ധീര വനിതകളെയും പുത്തന് കോണ്‍ഗ്രസ് ആക്രമിക്കുന്നത് പനമ്പള്ളിക്ക് സഹജമെന്ന് കെ ബാലകൃഷ്ണന് വിശേഷിപ്പിച്ച ഉപമാ വാസനയോടെയാണ്. കോണ്‍ഗ്രസിന്റെ തൃത്താല എംഎല്‍എ തുടങ്ങിവച്ച ആ ശൈലി ആ പാര്‍ടിയുടെ കുറെയേറെ നേതാക്കളും അനുയായികളും കൂടുതല് ശക്തിയോടെ ഏറ്റെടുത്തിരിക്കുന്നു.\nഎ കെ ജി സ്വതന്ത്ര ഇന്ത്യയുടെ ആദ്യ പാര്‍ലമെന്റിലെ പ്രതിപക്ഷ ഗ്രൂപ്പ് നേതാവായിരുന്നു. കേരളത്തിന് കമ്യൂണിസ്റ്റ് നേതാവും കാല്‍നൂറ്റാണ്ടുകാലത്തെ പാര്‍ലമെന്റ് അംഗവും മാത്രമല്ല എ കെ ജി. ഈ നാടിന്റെ മനുഷ്യജീവിതവും സാധാരണ മനുഷ്യന്റെ സാമൂഹിക ജീവിതവും പുരോഗമനാത്മകമായി കരുപ്പിടിപ്പിക്കുന്നതിന് ത്യാഗോജ്വലമായ ഇടപെടല് നടത്തിയ സാമൂഹ്യ പരിഷ്കര്‍ത്താവാണ്. കോണ്‍ഗ്രസിന്റെ കൊടിപിടിച്ച് ഗ്രാമഗ്രാമാന്തരങ്ങള് സഞ്ചരിച്ച് സാമ്രാജ്യവിരുദ്ധ സമരം നയിച്ച സ്വാതന്ത്യ്ര സമര യോദ്ധാവാണ്. ചെങ്കൊടിയേന്തി നാടും നഗരവും തടവറയും പാവങ്ങള്‍ക്കുവേണ്ടി പോര്‍നിലമാക്കിയ പടത്തലവനാണ്. രാജ്യത്തിന്റെ ഏതുകോണില് ചെന്നാലും എ കെ ഗോപാലനെക്കുറിച്ച് ആവേശത്തോടെ ഓര്‍ക്കുന്ന ഒരു തലമുറയുണ്ട്. ക്രൂരമായ കുടിയിറക്കലുകള്‍ക്ക് ഇന്ന് ആരെങ്കിലും മടിച്ചുനില്‍ക്കുന്നുണ്ടെങ്കില് അമരാവതിയിലും കൊട്ടിയൂരിലും എ കെ ജി കൊളുത്തിയ സമരാഗ്നിയുടെ ചൂടുകൊണ്ടാണത്്. അങ്ങനെ ഒരു ജനതയുടെ, നാടിന്റെ ചരിത്രത്തില് അതുല്യ സ്ഥാനീയനായ നേതാവിനെ ഒരു ദിവസം ഒരു ജനപ്രതിനിധി അകാരണമായി ഹീനഭാഷയില് അധിക്ഷേപിക്കുകയാണ്. അദ്ദേഹത്തിന്റെ വ്യക്തിജീവിതത്തെക്കുറിച്ച് പച്ചക്കള്ളം പറയുകയാണ്. എ കെ ജിയോടൊപ്പം സമരഭൂമികളില് സഖാവായും സഹപ്രവര്‍ത്തകയായും ഓടിയെത്തിയ കമ്യൂണിസ്റ്റുകാരിയാണ് സുശീല ഗോപാലന്. അവരിരുവര്‍ക്കും മേല് ആക്ഷേപം ചൊരിയുന്നതിനൊപ്പം, സമരനായകരുടെയാകെ ഒളിവുജീവിതത്തിലേക്ക് അശ്ളീലത്തിന്റെ ചെളിവാരിയെറിയാന്‍കൂടി തയ്യാറായിരിക്കുന്നു കോണ്‍ഗ്രസ് എംഎല്‍എ.\nപ്രതികരണം രൂക്ഷമാകുമ്പോഴും കൂടുതല് പ്രകോപനത്തിലേക്കാണ് എംഎല്‍എ നീങ്ങുന്നത്. സിപിഐ എമ്മിന്റെ സ്ഥാപക നേതാവും എ കെ ജിയുടെ സഹപ്രവര്‍ത്തകനുമായ വി എസിനെ ഒളിഞ്ഞുനോട്ടക്കാരന്’എന്ന് ആക്ഷേപിക്കുകയാണ് അയാള്. തനിക്കെതിരായ വിമര്‍ശങ്ങള്‍ക്ക് പാരഡി രചിച്ച് ഒരു ജനതയുടെ ആത്മാഭിമാനത്തെ വെല്ലുവിളിക്കുന്ന ഈ എംഎല്‍എയുടെ തൊണ്ടകടിക്ക് കോണ്‍ഗ്രസ് നേതൃത്വം ഒത്താശ ചെയ്ത് കൊടുക്കുന്നു. വീശിക്കൊടുക്കാന് മുസ്ളിംലീഗില്‍നിന്ന് ആളുകളുണ്ടാകുന്നു. സമൂഹമാധ്യമങ്ങളില് എന്തെല്ലാം പ്രസ്താവനകള് വരുന്നു! ബല്‍റാം ചെയ്തത് തെറ്റാണെന്ന് പാര്‍ടി വ്യക്തമാക്കിക്കഴിഞ്ഞു. അതുതന്നെയാണ് അദ്ദേഹത്തിനെതിരെയുള്ള നടപടി എന്നാണ് കെപിസിസി പ്രസിഡന്റിന്റെ വിശദീകരണം. അതായത്, തീര്‍ത്തും നിസ്സാരമായാണ് കോണ്‍ഗ്രസ് ഇതിനെ കാണുന്നതെന്ന്. അവിടെയാണ് പ്രശ്നം. കോണ്‍ഗ്രസിന്റെ ജീര്‍ണമായ അവസ്ഥയാണ്, ചരിത്രത്തോടുള്ള പുച്ഛവും രാഷ്ട്രീയകാപട്യവുമാണ് എംഎല്‍എയുടെ വാക്കിലും പ്രവൃത്തിയിലും പ്രതിഫലിക്കുന്നത്. ”\nആരും വിമര്‍ശത്തിനതീതരല്ല. സ്വാഭിപ്രായങ്ങളെയും ലക്ഷ്യങ്ങളെയും മൂടിവയ്ക്കാതെ അവ പരസ്യമായി വിളിച്ചുപറയുന്നതിനെ കമ്യൂണിസ്റ്റുകാര് ഇഷ്ടപ്പെടുന്നുവെന്ന് കമ്യൂണിസ്റ്റ് മാനിഫെസ്റ്റോതന്നെ വ്യക്തമാക്കിയിട്ടുണ്ട്. അഭിപ്രായം തുറന്നുപറയുക; വിയോജിപ്പുകള് മറച്ചുവയ്ക്കാതെ ഉന്നയിക്കുക എന്നതാണ് കമ്യൂണിസ്റ്റുകാരുടെ രീതി.\nഎതിരാളികളുടെ അഭിപ്രായസ്വാതന്ത്യ്രത്തെ വിലമതിക്കുകയും വിമര്‍ശത്തോടൊപ്പം സ്വയം വിമര്‍ശം നടത്തുകയും ചെയ്യുന്നവരാണ് കമ്യൂണിസ്റ്റുകാര്. അതുകൊണ്ടുതന്നെ, വിമര്‍ശം എത്ര വലുതായാലും അതിനുമുന്നില് അവര് ചൂളിപ്പോകുന്നില്ല. ഉന്നയിക്കുന്നത് ആരെന്നല്ല, വിമര്‍ശങ്ങള് എന്ത് എന്നേ നോക്കാറുള്ളൂ. ബൂര്‍ഷ്വാ രാഷ്ട്രീയ പാര്‍ടികള്‍ക്ക് ഇല്ലാത്ത സവിശേഷതയാണത്. വിമര്‍ശങ്ങളോട് സഹിഷ്ണുത കാണിക്കുക എന്നതിനര്‍ഥം ആക്ഷേപങ്ങളോടും വിലകെട്ട പ്രാക്കുകളോടും നുണകളോടും മൃദുസമീപനം സ്വീകരിക്കുക എന്നല്ല. നിലയ്ക്കു നിര്‍ത്തേണ്ടത് കോണ്‍ഗ്രസാണ്. അവര് അതിന് തയ്യാറാകുന്നില്ല. അപ്പോഴാണ് എ കെ ജിയെയും സുശീലയെയും ഈ നാടിന്റെ മഹിതമായ പോരാട്ടപാരമ്പര്യത്തെയും സ്നേഹിക്കുന്നവര് രൂക്ഷമായി പ്രതികരിക്കേണ്ടിവരുന്നത്. അത് കോണ്‍ഗ്രസ് ക്ഷണിച്ചുവരുത്തുന്ന പ്രതികരണമാണ്. ഇന്നത്തെ, അപക്വവും വിവേകശൂന്യവുമായ കോണ്‍ഗ്രസ് നേതൃത്വത്തിന് ഇതിലപ്പുറം എന്തെങ്കിലും കഴിയുമെന്ന് ആരും പ്രതീക്ഷിക്കുന്നില്ല. പക്ഷേ, ജനങ്ങള് പരസ്യമായി’നിനക്കൊക്കെ തൊണ്ടകടിയാണ്’എന്ന് പറഞ്ഞുതുടങ്ങിയിരിക്കുന്നു. ഉപമകള്‍കൊണ്ടും വിവരക്കേടുകൊണ്ടും നടത്തുന്ന വിസര്‍ജനം കോണ്‍ഗ്രസിന്റെ വളപ്പിലേക്കുതന്നെ തിരിച്ചു വലിച്ചെറിയാന് തുടങ്ങിയിരിക്കുന്നു. നരേന്ദ്ര മോഡിയെ നീച് ആദ്മിയെന്നു വിളിച്ച കുറ്റത്തിന് മണിശങ്കര് അയ്യരെ പുറത്താക്കിയ കോണ്‍ഗ്രസിന്, മൂവര്‍ണക്കൊടിയുംകൊണ്ട് ത്യാഗസുരഭില സമരങ്ങള് നയിച്ച എ കെ ജി ആക്ഷേപിക്കപ്പെടുമ്പോള് കണ്ട് പ്രോത്സാഹിപ്പിക്കേണ്ടിവരുന്ന അവസ്ഥ അപൂര്‍വങ്ങളില് അപൂര്‍വമായ രോഗത്തിന്റേതാണ്. വെറും തൊണ്ടകടിയല്ല അത്- മാരകമായ അര്‍ബുദം മനസ്സിനെ ബാധിച്ചേതിന്റെ അസ്ക്യതയാണ്\nകുഞ്ഞിമംഗലത്ത് എ കെ ജി ശിൽപം ഒരുങ്ങുന്നു


Wednesday, June 29, 2022 3:11 pm\nലൈഫ് ഭവന പദ്ധതി: ജില്ലയില് പൂര്‍ത്തിയായത് 495 വീടുകള് ; താക്കോല്‍ദാനം 18ന്\nസംസ്ഥാന സര്‍ക്കാര് നടപ്പാക്കുന്ന ലൈഫ് ഭവന പദ്ധതിയില് നിര്‍മാണം പൂര്‍ത്തിയാക്കിയ വീടുകളുടെ പാലുകാച്ചും താക്കോല്‍ദാനവും സെപ്റ്റംബര് 18ന് നടക്കും. സര്‍ക്കാരിന്റെ നൂറുദിന കര്‍മ പരിപാടിയുടെ ഭാഗമായി വീടുകളുടെ താക്കോല് ദാനത്തിന്റെ സംസ്ഥാനതല ഉദ്ഘാടനം ഉച്ചയ്ക്ക് 12ന് മുഖ്യമന്ത്രി പിണറായി വിജയന് നിര്‍വഹിക്കും. പത്തനംതിട്ട ജില്ലയില് നിര്‍മാണം പൂര്‍ത്തിയായ 495 വീടുകളുടെ താക്കോല്‍ദാന ചടങ്ങുകള് ഉച്ചയ്ക്ക് 12 ന് നടത്തും. ജില്ലയിലെ എല്ലാ ഗ്രാമപഞ്ചായത്തുകളിലും നഗരസഭകളിലും താക്കോല്‍ദാന ചടങ്ങുകള് നടക്കും.\nആരോഗ്യവകുപ്പ് മന്ത്രി വീണാ ജോര്‍ജ് മല്ലപ്പുഴശേരി ഗ്രാമപഞ്ചായത്തിലും, ഡെപ്യൂട്ടി സ്പീക്കര് ചിറ്റയം ഗോപകുമാര് കൊടുമണ് ഗ്രാമപഞ്ചായത്തിലും പങ്കെടുക്കും. ആന്റോ ആന്റണി എംപി ആറന്മുള ഗ്രാമപഞ്ചായത്തില് ഉദ്ഘാടനം ചെയ്യും. എംഎല്‍എമാരായ മാത്യു ടി. തോമസ് കുറ്റൂരിലും കെ.യു. ജിനീഷ് കുമാര് കലഞ്ഞൂരിലും, പ്രമോദ് നാരായണന് ചെറുകോല് ഗ്രാമപഞ്ചായത്തിലും ചടങ്ങുകളില് സംബന്ധിക്കും. ജില്ലാ പഞ്ചായത്ത് പ്രസിഡന്റ് അഡ്വ. ഓമല്ലൂര് ശങ്കരന് ഇരവിപേരൂര് ഗ്രാമപഞ്ചായത്തിലും, ജില്ലാ കളക്ടര് ഡോ. ദിവ്യ എസ്. അയ്യര് വള്ളിക്കോട് ഗ്രാമപഞ്ചായത്തിലും പങ്കെടുക്കും. എല്ലാ തദ്ദേശ സ്ഥാപനങ്ങളിലും ഗുണഭോക്താക്കളും പങ്കെടുക്കും.\nകെല്‍ട്രോണ് ജേണലിസം കോഴ്സിന് അപേക്ഷ ക്ഷണിച്ചു\nകേരള സര്‍ക്കാര് സ്ഥാപനമായ കെല്‍ട്രോണ് നടത്തുന്ന ടെലിവിഷന് ജേണലിസം – ഓണ്‍ലൈന് / ഹൈബ്രിഡ് കോഴ്സിലേക്ക്, ഏതെങ്കിലും വിഷയത്തില് ബിരുദം നേടിയ വിദ്യാര്‍ഥികളില് നിന്നും അപേക്ഷകള് ക്ഷണിച്ചു. പ്രായ പരിധി 30 വയസ്. തിരുവനന്തപുരം, കോഴിക്കോട് ജില്ലകളിലാണ് പരിശീലന കേന്ദ്രങ്ങള്. പ്രിന്റ് ജേണലിസം, ഓണ്‍ലൈന് ജേണലിസം, മൊബൈല് ജേണലിസം തുടങ്ങിയ വിഷയങ്ങളും സിലബസിലുണ്ട്. മാധ്യമ സ്ഥാപനങ്ങളില് പരിശീലനം, ഇന്റേണ്‍ഷിപ്പ്, പ്ലേസ്മെന്റ് സഹായം എന്നിവ നിബന്ധനകള്‍ക്ക് വിധേയമായി ലഭിക്കും.\nഅപേക്ഷാഫോമുകള് ksg.keltron.in എന്ന വെബ്സൈറ്റില്‍നിന്നും ലഭിക്കും. പൂരിപ്പിച്ച അപേക്ഷകള് സെപ്തംബര് 30-നകം ലഭിക്കണം. വിശദവിവരങ്ങള്‍ക്ക് ബന്ധപ്പെടുക: 9544958182, 8137969292 വിലാസം: കെല്‍ട്രോണ് നോളേജ് സെന്റര്, രണ്ടാംനില, ചെമ്പിക്കളം ബില്‍ഡിങ്, ബേക്കറി ജംഗ്ഷന്, വഴുതക്കാട്, തിരുവനന്തപുരം 695 014. കെല്‍ട്രോണ് നോളജ് സെന്റര്, മൂന്നാം നില, അംബേദ്ക്കര് ബിഎല്‍ഡിംഗ്, റെയില്‍വേസ്റ്റേഷന് ലിങ്ക് റോഡ്, കോഴിക്കോട് 673 002.\nഒറ്റത്തവണ പ്രമാണ പരിശോധന\nപത്തനംതിട്ട ജില്ലയില് വിദ്യാഭ്യാസ വകുപ്പില് എല്.പി സ്‌കൂള് ടീച്ചര് (കാറ്റഗറി നം.516/19) തസ്തികയുടെ ചുരുക്കപ്പട്ടികയില് ഉള്‍പ്പെട്ട ഉദ്യോഗാര്‍ഥികള്‍ക്കായി ഈ മാസം 24 മുതല് ഒക്ടോബര് 13 വരെ പത്തനംതിട്ട ജില്ലാ പി.എസ്.സി ഓഫീസില് ഒറ്റത്തവണ പ്രമാണ പരിശോധന (ഒ.ടി.വി) നടത്തുന്നു. ചുരുക്കപ്പട്ടികയില് ഉള്‍പ്പെട്ട ഉദ്യോഗാര്‍ഥികള്‍ക്ക് പ്രൊഫൈല് മെസേജ്, എസ്.എം.എസ് എന്നിവ അയച്ചിട്ടുണ്ട്. അറിയിപ്പില് നിര്‍ദ്ദേശിച്ചിട്ടുളള തീയതിയിലും സമയത്തും ആവശ്യമായ അസല് രേഖകള് സഹിതം ഉദ്യോഗാര്‍ഥികള് പ്രമാണ പരിശോധനയ്ക്ക് നേരില് ഹാജരാകണം. കൂടുതല് വിവരങ്ങള്‍ക്ക് ഉദ്യോഗാര്‍ഥികള് ഒറ്റത്തവണ രജിസ്ട്രേഷന് പ്രൊഫൈല് സന്ദര്‍ശിക്കുക. ഉദ്യോഗാര്‍ഥികള് കോവിഡ് 19 മാനദണ്ഡങ്ങള് പാലിക്കണം. ഫോണ് : 0468 2222665.\nലാറ്ററല് എന്‍ട്രി അഡ്മിഷന്\nപോളിടെക്നിക് ഡിപ്ലോമ മൂന്നാം സെമസ്റ്ററിലേക്ക് നേരിട്ടുളള പ്രവേശനം ഈ മാസം 20 ന് പന്തളം എന്.എസ്.എസ് പോളിടെക്നിക് കോളജില് നടക്കും. റാങ്ക് ലിസ്റ്റില് ഉള്‍പ്പെട്ടിട്ടുളള അപേക്ഷകര് യോഗ്യത തെളിയിക്കുന്നതിനുള്ള അസല് രേഖകളുമായി രക്ഷകര്‍ത്താവിനൊപ്പം നിര്‍ദേശിക്കപ്പെട്ടിട്ടുളള സമയത്ത് തന്നെ എത്തിച്ചേരണം. പ്ലസ്ടു /വിഎച്ച്എസ്ഇ റാങ്ക്ലിസ്റ്റില് ഉള്‍പ്പെട്ട 150 റാങ്ക് വരെയുള്ള എല്ലാ വിഭാഗക്കാരും, 300 റാങ്ക് വരെയുള്ള മുസ്ലിം വിഭാഗത്തില്‍പ്പെട്ടവരും, 300 റാങ്ക് വരെയുള്ള പട്ടികജാതി വിഭാഗക്കാരും, ലാറ്റിന്-ആംഗ്ലോ ഇന്ത്യന് വിഭാഗത്തില്‍പ്പെട്ട എല്ലാവരും രാവിലെ 10 മുതല് 11 വരെ രജിസ്ട്രേഷന് നടത്തണം. ഐ ടി ഐ റാങ്ക് ലിസ്റ്റില് ഉള്‍പ്പെട്ട 30 റാങ്ക് വരെയുളള സിവില് വിഭാഗം, 70 റാങ്ക് വരെയുളള മെക്കാനിക്കല് വിഭാഗം, ഇലക്ട്രിക്കല്, ഇലക്ട്രോണിക്സ്, കമ്പ്യൂട്ടര് എല്ലാവരും രാവിലെ ഒന്‍പതു മുതല് 10 വരെ രജിസ്റ്റര് ചെയ്യണം. ലാറ്ററല് എന്‍ട്രി അഡ്മിഷന് ലഭിക്കുന്ന എസ്‌സി /എസ്ടി വിഭാഗത്തില് പെടാത്ത ഏവരും സാധാരണ ഫീസിനു പുറമേ സ്പെഷ്യല് ഫീസായ പതിനായിരം രൂപ കൂടി അടയ്ക്കണം. ഫോണ് : 04734 259634.\nഎഴുമറ്റൂര് ഗ്രാമപഞ്ചായത്തില് ഒഡിഎഫ് പ്ലസ് പദവി നേടുന്നതിന്റെ ഭാഗമായി മഹാത്മാഗാന്ധി ദേശീയ ഗ്രാമീണ തൊഴിലുറപ്പുപദ്ധതിയില് ഉള്‍പ്പെടുത്തി 3000 കമ്പോസ്റ്റ്പിറ്റും 3000 സോക്പിറ്റും സൗജന്യമായി നിര്‍മിച്ച് നല്‍കും. അര്‍ഹരായ എഴുമറ്റൂര് ഗ്രാമപഞ്ചായത്ത് നിവാസികളില് നിന്നും അപേക്ഷ ക്ഷണിച്ചു. (ബിപിഎല്, എസ്‌സി, എസ്ടി, വിധവ, വികലാംഗര്, ഭിന്നശേഷി ഗൃഹനാഥ കുടുംബം, ഇന്ദിര ആവാസ് യോജന ഗുണഭോക്താവ്, ചെറുകിട നാമമാത്ര കര്‍ഷകന് എന്നിവര്‍ക്ക് മുന്‍ഗണന.)\nPrevious articleകടവുപുഴ ടൂറിസം പദ്ധതി ; എം.എൽ.എയുടെ നേതൃത്വത്തിൽ സാധ്യതാ പഠനം നടത്തി\nNext articleമൃഗസംരക്ഷണ മേഖലയിലെ തെരഞ്ഞെടുക്കപ്പെട്ട സംരംഭകര്‍ക്ക് ഏകദിന പരിശീലനം നല്‍കി\nആരോപണം തെറ്റാണെങ്കില് തനിക്കെതിരെ കേസെടുക്കട്ടേ എന്ന് എംഎല്‍എ മാത്യൂ കുഴല്‍നാടന്\nമനുഷ്യമനസ്സാക്ഷിയെ ഞെട്ടിച്ച ക്രൂരകൃത്യമാണ് ഇന്നലെ ഉദയ്പൂരില് അരങ്ങേറിയതെന്ന് മുഖ്യമന്ത്രി പിണറായി വിജയന്\nസ്വപ്ന സുരേഷിന് സംരക്ഷണം നല്‍കാനാവില്ലെന്ന് വ്യക്തമാക്കി എന്‍ഫോഴ്മെന്റ് ഡയറക്ടറേറ്റ്\nസിറോ മലബാര് സഭാ ഭൂമി ഇടപാട് ; കര്‍ദ്ദിനാള് മാര് ജോര്‍ജ്ജ് ആലഞ്ചേരി ഉടന് വിചാരണയ്ക്ക് ഹാജരാകേണ്ടതില്ലെന്ന് ഹൈക്കോടതി\nPathanamthitta Media - News Desk 04 - 28/06/2022\nPathanamthitta Media - News Desk 04 - 27/06/2022\nPathanamthitta Media - News Desk 04 - 25/06/2022


Assembly Elections 2019: നിയമസഭാ തെരഞ്ഞെടുപ്പ് 2019 | Latest Assembly Election in Jharkhand, By Election Results- Samayam Malayalam - Samayam Malayalam\nNewsപശ്ചിമബംഗാളിൽ അഞ്ചാം ഘട്ട വോട്ടെടുപ്പ് ആരംഭിച്ചു; വിധിയെഴുതുന്നത് 45 മണ്ഡലങ്ങൾ\nNewsവോട്ടെടുപ്പിനിടെ ബംഗാളില് സംഘര്‍ഷം; കേന്ദ്രസേനയുടെ വെടിവെപ്പില്4മരണം\nIndiaബംഗാളില് നാലാംഘട്ട വോട്ടെടുപ്പ് തുടങ്ങി; ജനവിധി തേടുന്നവരിൽ കേന്ദ്രമന്ത്രിയും\nKeralaആറന്മുളയില് സിപിഎം തോല്‍വി സമ്മതിച്ചു; ബിജെപി വോട്ടുകള് തനിക്ക് കിട്ടിയിട്ടില്ലെന്നും കെ ശിവദാസന് നായര്\nMalappuramവേങ്ങരയിൽ പോളിങിൽ ഇടിവ്; നേട്ടം ആർക്ക്? ആശങ്കയിൽ ലീഗ്, വീഡിയോ കാണാം\nNews"ഈരാറ്റുപേട്ട വഞ്ചിച്ചു", എസ് ഡി പി ഐ വോട്ട് ചെയ്യുന്നവരെ ഭീഷണിപ്പെടുത്തി, പൂഞ്ഞാറിൽ വിജയിക്കുമെന്ന് പിസി ജോർജ്, വീഡിയോ കാണാം\nNewsതാര മണ്ഡലം തിരികെ ലഭിക്കും, കൊല്ലം യുഡിഎഫ് പിടിച്ചെടുക്കുമെന്ന് ബിന്ദു കൃഷ്ണ, വീഡിയോ കാണാം\nNews"ഭൂരിപക്ഷം പറയുന്നില്ല... ഇടത് മുന്നണി പാലായിൽ ഉറപ്പ്", വിജയ പ്രതീക്ഷകള് പങ്കുവെച്ച് ജോസ് കെ മാണി, വീഡിയോ കാണാം\nNewsമുഖ്യമന്ത്രിക്ക് ഇപ്പോഴെങ്കിലും സ്വാമി അയ്യപ്പനെ കുറിച്ച് ബോധം ഉണ്ടായല്ലോ: ആന്‍റണി, വീഡിയോ\nനേമത്ത് കെ മുരളീധരൻ, ഉമ്മൻ ചാണ്ടി പുതുപ്പള്ളിയിൽ; സ്ഥാന...\nനെന്മാറയിൽ വോട്ട് കച്ചവടം നടന്നതായി ഇടത് സ്ഥാനാര്‍ത്ഥി;...\nപാലാ കേരളാ കോൺഗ്രസ് തിരിച്ചുപിടിക്കുമോ? കാപ്പന് വെല്ലുവ...\nബംഗ്ലാദേശികള് കേരളത്തില് വോട്ടുചെയ്‍തു, കൊവിഡിന്‍റെ ഇ...\nNewsബംഗ്ലാദേശികള് കേരളത്തില് വോട്ടുചെയ്‍തു, കൊവിഡിന്‍റെ ഇടയ്ക്ക് തിരികെ കയറ്റിവിട്ടു: ബിജെപി നേതാവ്\nNewsനെന്മാറയിൽ വോട്ട് കച്ചവടം നടന്നതായി ഇടത് സ്ഥാനാര്‍ത്ഥി; യുഡിഎഫ് പണമൊഴുക്കിയതായി ആരോപണം\nNewsപത്തനംതിട്ടയിൽ5മണ്ഡലങ്ങളും ചുവക്കും; എൽഡിഎഫിന് പൂർണ വിജയമെന്ന് റിപ്പോർട്ട്! വീഡിയോ കാണാം\nNewsകിറ്റ് വിതരണം ഇപ്പോള് പൂര്‍ണമായും നിര്‍ത്തി; ജനങ്ങളെ പറ്റിച്ച് വോട്ട് പിടിക്കുക മാത്രമാണ് സര്‍ക്കാരിന്റെ ലക്ഷ്യം; രമേശ് ചെന്നിത്തല\nNewsവാങ്ങിയത് ഒന്നിന് പത്ത് രൂപ മുടക്കി അച്ചടിച്ച പോസ്റ്ററുകൾ; ഒടുവിൽ വിൽക്കാനാകാതെ ആക്രിക്കടക്കാരൻ\nNewsസ്ഥാനാർഥിയെ തോൽപ്പിക്കാൻ ശ്രമം നടന്നോ? അഴിച്ചുപണി ഉടനെന്ന് മുല്ലപ്പള്ളി രാമചന്ദ്രൻ\nNewsപാലാ കേരളാ കോൺഗ്രസ് തിരിച്ചുപിടിക്കുമോ? കാപ്പന് വെല്ലുവിളി അപരൻ\nNewsആറന്മുളയില് സിപിഎം തോല്‍വി സമ്മതിച്ചു; ബിജെപി വോട്ടുകള് തനിക്ക് കിട്ടിയിട്ടില്ലെന്നും കെ ശിവദാസന് നായര്\nNews'ഇത് സ്റ്റാലിൻ തരുന്ന ഉറപ്പാണ്': തമിഴ്നാട്ടിൽ പൗരത്വ ഭേദഗതി നടപ്പാക്കില്ലെന്ന് ഡിഎംകെ\nNewsനടി ഷക്കീല കോൺഗ്രസിൽ ചേർന്നു\nNews'കേരളത്തിൽ ബിജെപി വിജയിക്കുമോ, കമല്‍ഹാസന് വിജയസാധ്യതയുണ്ടോ': തുറന്ന് പറഞ്ഞ് ഗൗതമി\nNewsനാമനിര്‍ദേശ പത്രിക സമര്‍പ്പിക്കാൻ എത്തിയത് തണ്ണിമത്തനുമായി; കാരണം ഇതാണ്\nNewsതമിഴ്നാട്ടിൽ പ്രതിപക്ഷനേതാക്കളുടെ വീട്ടിൽ റെയ്ഡ്; എട്ട് കോടി രൂപ പിടിച്ചെടുത്തു\nNewsകമല്‍ഹാസൻ്റെ കാറിന് നേരെ ആക്രമണം; യുവാവിനെ തല്ലിച്ചതച്ചു, ആരാധകനെന്ന് പോലീസ്\nNews'വാഷിങ് മെഷീന്, സോളാര് അടുപ്പ്, സർക്കാർ ജോലി': ഞെട്ടിച്ച് അണ്ണാ ഡിഎംകെയുടെ പ്രകടനപത്രിക\nNewsകോൺഗ്രസ് വിട്ടുവന്നിട്ടും ബിജെപി സീറ്റ് നൽകിയില്ല; പ്രതികരണവുമായി ഖുശ്‌ബു\nNewsസീറ്റ് തര്‍ക്കം: എഐഎഡിഎംകെ-ബിജെപി സഖ്യത്തിൽ നിന്നും തെറ്റിപ്പിരിഞ്ഞ് വിജയകാന്ത്\nNewsബംഗാളില് നാലാംഘട്ട വോട്ടെടുപ്പ് തുടങ്ങി; ജനവിധി തേടുന്നവരിൽ കേന്ദ്രമന്ത്രിയും\nNewsമമതയും സുബേന്ദുവും നേര്‍ക്കു നേര്; അസമിലും ബെംഗാളിലും ഇന്ന് രണ്ടാം ഘട്ട വോട്ടെടുപ്പ്\nNewsബംഗാളിലും അസമിലും ആദ്യഘട്ട വോട്ടെടുപ്പ് ഇന്ന്; പുരുളിയയിൽ ബസ് കത്തിച്ചു\nNewsപ്രധാനമന്ത്രി ഇന്ന് ബംഗാളിൽ; മോദിക്കൊപ്പം തൃണമൂൽ നേതാക്കൾ വേദിയിലെത്തിയേക്കും, നേരിടാനുറച്ച് മമതാ\nNewsഒരു വര്‍ഷത്തിനുള്ളിൽ അഞ്ച് ലക്ഷം തൊഴിൽ അവസരങ്ങള്, വീട്ടുപടിക്കൽ റേഷൻ; മമതയുടെ പ്രകടന പത്രിക പുറത്ത്\nNews'ബിജെപിയോടൊപ്പം നിൽക്കാൻ ആരുണ്ട്?' മുൻ കേന്ദ്രമന്ത്രി യശ്വന്ത് സിൻഹ തൃണമൂലിൽ ചേര്‍ന്നു\nNewsമമതയുടെ കാലിനും തോളിനും പരിക്ക്; വിശ്രമം വേണമെന്ന് ഡോക്‌ടർമാർ, തെരഞ്ഞെടുപ്പ് കമ്മീഷന് റിപ്പോര്‍ട്ട് തേടി\nNewsഅസം നിയമസഭാ തെരഞ്ഞെടുപ്പ് ഷെഡ്യൂള് 2021\nNewsകൊവിഡ് വാക്‌സിന് സര്‍ട്ടിഫിക്കറ്റില് നിന്ന് മോദിയുടെ ചിത്രം ഒഴിവാക്കണം: തെരഞ്ഞെടുപ്പ് കമ്മീഷന്\nNews'രാഹുലിനെ തെരഞ്ഞെടുപ്പ് പ്രചാരണത്തില് നിന്ന് വിലക്കണം'; ദേശവിരുദ്ധ ചിന്ത ഉണ്ടാക്കുന്നുവെന്ന് ബിജെപി\nNewsകേരളത്തിലടക്കം ബിജെപിയെ തോൽപ്പിക്കും; നിയമസഭാ തെരഞ്ഞെടുപ്പ് ലക്ഷ്യമിട്ട് കർഷകർ\nNewsകോൺഗ്രസിന് ഭരണം ലഭിച്ചാൽ അസമില് സിഎഎ നടപ്പാക്കില്ലെന്ന് രാഹുല് ഗാന്ധി\nNewsതെരഞ്ഞെടുപ്പിന് മാസങ്ങൾ; കേരളത്തിനും ബംഗാളിനും വൻ പ്രഖ്യാപനങ്ങളുമായി ബജറ്റ്\nNews'നാരായണസ്വാമിയുടെ പേര് വെട്ടി കോണ്‍ഗ്രസ്': വിവാദമായി പുതുച്ചേരിയിലെ സ്ഥാനാർഥി പട്ടിക\nNewsപുതുച്ചേരി നിയമസഭാ തെരഞ്ഞെടുപ്പ് ഷെഡ്യൂള് 2021\nNewsകോൺഗ്രസിന് 21 സീറ്റിൽ കൂടുതൽ നൽകില്ല; ബീഹാറും പുതുച്ചേരിയും പാഠം: ഡിഎംകെ\nNewsപുതുച്ചേരിയിൽ സർക്കാർ വീണു; മുഖ്യമന്ത്രി രാജിവച്ചു, ഭൂരിപക്ഷം തെളിയിക്കാനായില്ല\nNewsപുതുച്ചേരി മുഖ്യമന്ത്രി വി നാരായണസ്വാമി രാജി സന്നദ്ധത അറിയിച്ചതായി റിപ്പോർട്ട്\nNewsപുതുച്ചേരിയിൽ കോൺഗ്രസിന് വീണ്ടും തിരിച്ചടി; വിശ്വാസ വോട്ടെടുപ്പിനു മുൻപേ ഒരു എംഎൽഎ കൂടി രാജിവെച്ചു\nNewsപുതുച്ചേരിയിൽ രാഷ്ട്രീയ അട്ടിമറി സാധ്യത; തിങ്കളാഴ്ച വിശ്വാസവോട്ട്


ഹ്യുണ്ടായിയുടെ ആഢംബര ബ്രാൻഡായ ജെനസിസ് ഇന്ത്യയിലേക്ക് എത്തുന്നത് ഇലക്‌ട്രിക് കാറുകളുമായി - Malayalam DriveSpark\nഹ്യുണ്ടായിയുടെ ആഢംബര ബ്രാൻഡായ ജെനസിസ് ഇന്ത്യയിലേക്ക് എത്തുന്നത് ഇലക്‌ട്രിക് കാറുകളുമായി\nPublished: Friday, October 16, 2020, 13:15 [IST]\nദക്ഷിണ കൊറിയൻ വാഹന നിർമാതാക്കളായ ഹ്യുണ്ടായിയുടെ ആഢംബര കാർ ഡിവിഷനായ ജെനസിസ് അടുത്ത വർഷത്തോടെ ഇന്ത്യൻ വിപണിയിൽ അരങ്ങേറ്റം കുറിക്കാൻ ഒരുങ്ങുകയാണ്.\nഇന്ത്യയിലെ അഞ്ച് ജെനസിസ് ഇലക്ട്രിക് കാറുകൾക്കായുള്ള ട്രേഡ്‍മാർക്ക് സമർപ്പിച്ചതോടെയാണ് ജെനസിസിന്റെ ആഭ്യന്തര വിപണിയിലേക്കുള്ള അരങ്ങേറ്റത്തിന് സാധ്യത തെളിയുന്നത്.\neG80, eG90, eGV70, eGV80, eGV90 എന്നീ ഇലക്‌ട്രിക് കാറുകൾക്കായുള്ള ട്രേഡ്‍മാർക്കുകളാണ് ആഢംബര ബ്രാൻഡ് സമർപ്പിച്ചിച്ചിരിക്കുന്നത്. പേരിടൽ അനുസരിച്ച് ജെനസിസ് eG80, eG90 എന്നിവ ഇലക്ട്രിക് സെഡാനുകളായിരിക്കുമെന്ന് പ്രതീക്ഷിക്കുന്നു.\nഅതേസമയം മറുവശത്ത് eGV70, eGV80, eGV90 എന്നിവ ഇലക്ട്രിക് എസ്‌യുവികളാകാൻ സാധ്യതയുണ്ട്. നിലവിൽ ജെനസിസ് വിപുലമായ ഇലക്ട്രിക് വാഹനങ്ങളിൽ പ്രവർത്തിച്ചുവരികയാണ്. ഇലക്ട്രിക്-ഗ്ലോബൽ മോഡുലാർ പ്ലാറ്റ്ഫോമാകും (E-GMP) വരാനിരിക്കുന്ന പുതിയ ഇലക്ട്രിക് വാഹനങ്ങൾക്ക് അടിസ്ഥാനമാവുക.\nE-GMP പ്ലാറ്റ്‌ഫോമിൽ ഹ്യുണ്ടായി ഇലക്ട്രിക് കാറുകളുടെ അയോണിക് ശ്രേണിയും വികസിപ്പിക്കും. പുതിയ ശ്രേണിയിലുള്ള ഇലക്ട്രിക് വാഹനങ്ങൾ വികസിപ്പിക്കുന്നതിന് കിയ മോട്ടോർസും ഈ പ്ലാറ്റ്ഫോം ഉപയോഗിക്കും എന്നതാണ് ശ്രദ്ധേയം.\nആഭ്യന്തര വിപണിയിലെ ഒരു മുൻനിര ബ്രാൻഡായി സ്ഥാനം ഉറപ്പിക്കാനാണ് ഇന്ത്യയിലെ ജെനസിസ് ബ്രാൻഡിനായുള്ള ഹ്യുണ്ടായിയുടെ പദ്ധതി.\nപരമ്പരാഗത കമ്പഷൻ എഞ്ചിൻ ഉപയോഗിച്ച് പ്രവർത്തിക്കുന്ന ജെനസിസ് മോഡലുകൾ അല്ലെങ്കിൽ ഓൾ ഇലക്ട്രിക് ജെനസിസ് ശ്രേണികളും ഹ്യുണ്ടായിക്ക് അവതരിപ്പിക്കാനാകും.\nപുറത്തുവന്നിരിക്കുന്ന ഏറ്റവും പുതിയ ട്രേഡ്മാർക്ക് രേഖകളിലൂടെ ഹ്യുണ്ടായി ഓൾ ഇലക്ട്രിക് ശ്രേണികളോടെയും ജെനസിസ് ബ്രാൻഡിനെ ഇന്ത്യയിൽ അവതരിപ്പിക്കുമെന്ന് പ്രതീക്ഷിക്കുന്നു. മെർസിഡീസ് ബെൻസ്, ഔഡി, ജാഗ്വർ എന്നിവയുമായാകും ആഢംബര ബ്രാൻഡ് മത്സരിക്കുക.\nവാസ്തവത്തിൽ ടെസ്‌ലയും അടുത്ത വർഷത്തോടെ ഇന്ത്യൻ വിപണിയിൽ പ്രവേശിക്കാൻ ഒരുങ്ങുന്നതോടെ മുൻനിര ഇലക്ട്രിക് വാഹന സെഗ്മെന്റ് കൂടുതൽ ശ്രദ്ധനേടും എന്നതിൽ സംശയമൊന്നും വേണ്ട.\nHyundai’s Luxury Car Division Genesis Coming To India With Five Electric Vehicles. Read in Malayalam\nStory first published: Friday, October 16, 2020, 13:15 [IST]